Kronologi Tragedi Yang Menyatukan Dunia

Banyak iktibar boleh diambil sebagai pengajaran daripada krisis yang menimpa Thailand. Apa yang berlaku jelas menunjukkan bahawa manusia sedia bersatu apabila ditimpa dugaan. Dan tentu sekali kini ramai sedar tentang kepentingan pengetahuan geologi sebelum menerokai alam. Setiap perkara yang berlaku tentu sekali mengandungi hikmah. Pada 23 Jun 2018, selepas sesi latihan bolasepak, 12 pelajar mengikuti jurulatih mereka ke Gua Tham Luang di Pergunungan Doi Nang Non.

Gua ini mempunyai laluan batu kapur yang sempit, sekitar 10 kilometer panjang. Tetapi jaraknya bukanlah pencetus kepada segala masalah. Kerajaan tempatan telah meletakkan papan tanda supaya pengunjung tidak menerokai gua ini ketika musim hujan. Namun 13 insan yang sedang berkelah menyambut hari lahir pemain mereka mendapati nyawa mereka diancam maut susulan hujan lebat.

Secara tidak sengaja, mereka telah mencetuskan krisis yang memerlukan bantuan antarabangsa. Usaha menyelamat pada awalnya menemui jalan buntu akibat laluan terlalu sempit. Ada bahagian yang antara bahu dan bahu iaitu hanya 40 sentimenter lebar sahaja. Air yang berlumpur pula menghalang penglihatan. Selepas empat hari buntu, Thailand menerima bantuan Amerika Syarikat dan United Kingdom yang terdiri daripada pakar-pakar seperti Richard Stanton, John Volanthen dan Robert Harper.

Ketika ini pihak penyelamat perlu mendapat kepastian sama ada mangsa masih bernyawa. Tetapi peralatan yang dibawa tidak boleh mengesan mereka. Pihak polis tidak melepaskan tangan, masih berusaha mencari jalan alternatif. Dron dan robot turut digunakan. Keadaan semakin genting, kerana mangsa tentu sekali tidak mempunyai makanan selepas lima hari terkandas. Pencarian tidak membuahkan hasil pada esok hari. Untuk memudahkan urusan, pihak penyelamat cuba mengepam air.

Dan pada 29 Jun, Perdana Menteri Prayut Chan-o-Cha melawat kawasan sambil meyakinkan keluarga mangsa yang pihak berkuasa sedang berusaha sedaya upaya. Ketika itu pakar daripada Jepun, Laos dan Sweden sudah menyertai operasi ini. Pihak penyelamat juga telah membuang kotak-kotak plastik berisi makanan dan air bersih dengan harapan arus akan membawa kepada mangsa. Mereka juga meletakkan pen dan peta untuk ditanda kedudukan mangsa. Tetapi tiada balasan diterima.

Penduduk di wilayah tersebut juga menghulurkan bantuan makanan untuk membantu operasi. Bantuan kewangan juga disalurkan, kerana keluarga mangsa mengambil cuti kerana tidak mampu bekerja.

Hanya pada 2 Julai, selepas hampir 10 hari, mangsa-mangsa ditemui selamat, satu berita yang menggembirakan semua orang.

Namun pihak penyelamat berdepan dengan satu lagi kemelut. Mangsa yang sangat lapar memerlukan pemeriksaan kesihatan, dan mereka juga tidak mungkin boleh mengharungi cabaran gua ini. Arus deras telah lama menjadi faktor yang merumitkan keadaan. Pasukan penyelamat terpaksa menyelam selama enam jam berlawan arus, sebelum lagi lima jam ikut arus. Bagi penyelam yang berpengalaman sekalipun, operasi ini memang sangat bahaya.

Dan pada 6 Julai, angka korban pertama tercatat apabila seorang bekas sarjan meninggal dunia dalam perjalanan keluar. Saman Kunan sedang meletakkan tangki-tangki oksigen untuk membekalkan udara di ruangan gua dimana mangsa terkandas. Manusia perlu kadar oksigen 19.5% hingga 23.5% untuk bernafas dengan baik. Pada 8 Julai, kadar ini menjunam ke 15%, menimbulkan kerisauan hypoxia.

Tetapi mungkin atas doa seluruh negara (barangkali ramai lagi di luar Thailand), paras air yang surut memudahkan pasukan penyelamat. Dan berdepan dengan musim tengkujuh yang semakin hampiri, pihak berkuasa mengeluarkan arahan pada pagi 8 Julai.

Sesiapa sahaja yang tidak terlibat dengan operasi penyelamat dikehendaki memberi laluan dengan segera. Dan 13 penyelam bergegas ke dalam Gua Tham Luang. Menggunakan “buddy system” yang mana dua penyelam akan mengiringi setiap mangsa (penyelam di hadapan akan memegang tangki oksigen mangsa). Mangsa hanya perlu ikut dan berpaut pada tali yang telahpun diikat.

Dan selepas pukul 7 malam, empat mangsa berjaya dikeluarkan sebelum digegaskan ke Hospital Chiangrai Prachanukroh. Pada 9 Julai, lapan mangsa telah diselamatkan, berbaki hanya empat sahaja lagi. Mereka akan diberikan rawatan dan pengawasan selama seminggu, yang jelas sekali akan membuatkan mereka terlepas peluang untuk ke Moscow atas jemputan FIFA. Pada 10 Julai semalam, kesemua mangsa sudah berjaya dibawa keluar dengan selamat hendaknya.

Tentu sekali nyawa mereka jauh lebih penting berbanding undangan ke Pusingan Akhir Piala Dunia. Namun keindahan di sebalik tragedi ini adalah bagaimana manusia boleh bersatu dan berganding bahu. Sebuah senarai panjang diperlukan untuk menamakan setiap negara yang membantu. Selain daripada negara-negara yang disebut, China, Myanmar, Australia, Jepun, Rusia, Finland, Denmark, Belanda, Belgium, Jerman, Czech, Ukraine dan India turut terlibat.

Malah Perancis pun menghulurkan sepasukan pakar dengan peralatan, tetapi ditolak pihak Thailand kerana sudahpun lengkap. Jurutera daripada SpaceX milik Elon Musk turut membantu operasi. Mereka membentangkan beberapa langkah untuk menyelamatkan mangsa dengan teknologi sedia ada daripada syarikat SpaceX.

Perlu juga ditekankan bahawa kemahiran berbahasa Inggeris turut memudahkan penyelamat untuk memahami keadaan mangsa. Ketika ditemui, mangsa memberitahu, “eat, eat, eat, we all hungry.” Melalui kerjasama, komunikasi dan doa, operasi Gua Tham Luang diabadikan dalam lebaran sejarah sebagai titik pertemuan yang menyatukan kerana seluruh dunia menanti dengan penuh harapan agar semua mangsa berjaya dikeluarkan.

Walaupun mereka tidak akan menghadiri Pusingan Akhir Piala Dunia 2018, satu lagi rezeki terbuka dengan luas. Manchester United telah menjemput seluruh kelab Mu Pa untuk ke Old Trafford pada musim Liga Perdana Inggeris 2018/2019. Tetapi bukan mangsa dan rakan-rakan kelab sahaja yang diundang. Malah semua penyelamat turut diberikan sanjungan yang sama.


Rene Descartes: Falsafah Skeptisme

Anda sedang bersiar-siar di taman, cuba mencari ketenangan di sebalik hiruk pikuk bandar metropolitan. Tiba-tiba, seorang pemuda datang kepada anda dan meletupkan dirinya. Kesemua manusia yang berdekatan, termasuk anda, menjadi mangsa letupan tersebut. Anda dapat merasakan bahang api membakar kulit anda sehingga hangus, serpihan besi membenam jauh ke dalam daging dan organ-organ mencair tak berupa.

Tak lama selepas itu, anda kembali sedar dan perasan, anda hanya bermimpi. Mujur semua itu hanyalah mimpi. Anda bingkas bangun daripada tidur dan bersiap untuk kerja. Namun, kemalangan berlaku dan anda menjadi mangsanya. Sekali lagi, rupa-rupanya, anda hanyalah bermimpi. Anda bersyukur itu hanyalah mimpi.Walau bagaimanapun, satu soalan menerpa minda anda. Macam mana kalau realiti yang sekarang ini, yang sebenar-benarnya, ya, realiti di mana anda sedang membaca artikel ini, juga ialah mimpi?

Selamat datang ke pengenalan falsafah Skeptisisme! Sekitar penghujung Zaman Renaissance Eropah, seorang polimath agung Perancis telah menulis karya agungnya yang bertajuk ‘The  Discourse on the Method’ yang memperkenalkan konsep rasionalisme dalam pengkajian. Nama tokoh tersebut ialah Rene Descartes. Mungkin anda tak kenal dengan beliau, tapi kalau saya sebut ‘Cartesian Plane’ atau satah Cartesan, pasti semua orang akan kenal. Terutamanya bagi sesiapa yang tak suka matematik. Ya, beliaulah pencipta satah berkenaan.

Saya sambung kembali tentang falsafah skeptisisme. Dalam buku Discourse, Descartes membentangkan ideanya tentang semua idea sepatutnya dipersoalkan. Seperti analogi yang saya ceritakan di atas, macam mana kalau realiti yang anda rasa sekarang, hanyalah mimpi? Sebagai contoh lain, cuba anda imbas kembali tentang filem ‘The Matrix”. Pada mulanya, Neo berasa sangsi tentang dunia, seperti ada yang tak kena. Kelak, Neo mendapat tahu bahawa realiti yang dirasakan oleh Neo, rupa-rupanya ialah palsu dan realiti sebenarnya ialah dia merupakan bahan api bagi robot kecerdasan buatan (A.I)!

Jadi, saya tanya balik, adakah realiti sekarang yang anda tengah rasakan, betul-betul realiti? Barangkali realiti yang sebenarnya ialah anda hanyalah otak di dalam balang. Mungkin akan ada segelintir pihak yang mengatakan ini benda karut. Hal ini kerana deria anda dapat menangkap stimulus, anda mampu merasakan sakit, panas, masam dan bau busuk. Maknanya, realiti yang membolehkan anda merasai benda-benda ini ialah realiti sebenar. Walau bagaimanapun, anda tak boleh menolak realiti yang anda tengah rasa ini hanyalah simulasi. Dalam contoh yang lebih senang, saya yakin semua orang pernah bermimpi terjatuh bangunan. Bukankah mimpi tersebut sangat realistik? Deria anda bagaikan berfungsi ketika bermimpi berkenaan.

Descartes ada perkenalkan satu permasalahan bernama Permasalahan Lilin. Lilin secara umumnya ialah objek pejal berdasarkan deria anda. Namun, apabila lilin dicairkan, ia akan berubah bentuk menjadi cecair. Ini mencetuskan persoalan. Sebelum ini, deria anda mengatakan lilin ialah objek pejal, sekarang sudah menjadi cecair! Jadi, yang mana satu yang benar-benar betul? Oleh disebabkan begitu, Descartes sendiri bersikap skeptik dengan deria kerana tak konsisten. Jadi sekarang, apa benda yang dianggap sebagai benar-benar realiti?

Sebelum saya menyentuh jawapan Descartes berkenaan hal ini, izinkan saya untuk menyentuh persoalan sama yang telah dikeluarkan oleh ilmuwan Islam agung bernama Ibn Sina. Ibn Sina ada menulis tentang eksperimen pemikiran di mana seorang manusia yang terjatuh di ruang yang kelam dan luas. Di ruang ini, segala benda yang mampu merangsang deria seperti bunyi, tak wujud. Oleh sebab derianya tak mampu merasakan persekitaran luar, manusia ini menyoal sama ada dia ni benar-benar sedar atau tidak. Oleh kerana dia mampu menyoal soalan tersebut, maka dia sedar kerana hanya benda sedar sahaja yang boleh berfikir.

Descartes terus membuang semua benda yang diraguinya sampailah beliau bertemu dengan noktah persoalannya. Beliau perasan, ada tiga benda yang sememangnya tak boleh diragukan. Pertama ialah Tuhan dan kedua ialah matematik. Hal ini demikian kerana entiti dan objek berkenaan ialah mutlak, takkan mampu dipersoalkan. Benda terakhir yang tak boleh diragukan ialah kewujudan manusia. Nampak macam pelik, kenapa nak persoalkan kewujudan manusia? Izinkan saya untuk ceritakan kenapa ianya kompleks.

Semasa Descartes meragui dan menyoal kesemua objek di realiti sekarang, beliau mendapati bahawa beliau tak mampu meragui pemikirannya sendiri. Mana mungkin soalan itu wujud tanpa minda yang berfikir? Beliau juga mendapati, segala konsep pandangan alam dan paradigma wujud melalui minda. Oleh itu, minda ialah realiti. Oleh sebab itu, Descartes wujud. Cogito, Ergo Sum. Aku berfikir, maka aku wujud. Descartes bertemu noktah yang sama dengan Ibn Sina.

Signifikan bagi falsafah ini ialah rasionalisme dan bagi saya, falsafah ini sangat perlu disuburkan di Malaysia demi mentong-sampahkan fahaman pseudo-sejarah, pseudo-sains dan juga juak bebalisme tahi politik paleolitik. Orang kita kuat bercakap tentang mahukan Malaysia yang maju, tapi tiada tak ramai yang mahu berfikir dengan rasional tentang isu-isu semasa, seterusnya menjadi mangsa benda khurafat dan politik. Pada masa yang sama, kita mempunyai ramai pelajar dan graduan universiti yang belajar semata-mata untuk benda lain seperti kerja. Sepatutnya, ilmu ditimba kerana ilmu! Contohnya, semua orang tahu tentang Pi dalam matematik, tapi tak ramai tahu daripada mana datangnya rumus berkenaan Pi. Semua orang tahu cahaya ialah benda terpantas di dunia, tapi kenapa terpantas? Inilah signifikan rasionalisme.

-A. Akmal


Moyang Manusia Membina Tilam Pada 200,000 Tahun Dulu

Abad ini, kita mampu tidur lena di atas katil yang mana tilamnya lembut dan empuk sehingga kita bermimpi enak. Namun kita tahukah bahawa sejak zaman dahulu nenek moyang kita telah mempunyai tilam mereka sendiri, berbeza dengan tilam empuk kita?

Untuk artikel ini, kita tidak membincangkan tentang asal-usul tilam. Ia sebenarnya membincangkan tentang penemuan terbaru oleh ahli arkeologi tentang tilam kuno di benua Afrika.

Di Border Cave, kawasan ekskavasi para arkeologis di Afrika Selatan, mereka menemui tilam rumput yang nenek moyang dulu membinanya pada 200,000 tahun dulu. Tilam kuno ini dibina menggunakan daun pokok Ash yang bertujuan untuk menjadi pelindung kepada seseorang yang tidur dari serangga yang mengganggu.

Sebenarnya, selepas 200,000 tahun dulu, adalah sukar untuk artifak berasaskan tumbuhan ditemui dan dikenal pasti. Sebabnya tumbuhan adalah bahan organik mudah rapuh dan reput. Jadi rekod penemuan penggunaan manusia terhadap tumbuhan selain menjadi sumber makanan adalah tidak konsisten.

Namun, para arkeologis yang diketuai oleh Lyn Wadley dari University of the Witwatersrand in South Africa beruntung menemui tilam rumput ini di sebalik lapisan tanah Border Cave yang pernah menjadi kediaman manusia zaman pra-sejarah.

Tilam tersebut ditemui di belakang gua, lokasi yang selesa dan selamat, dekat dengan unggun api. Tilam yang ditemui itu nampak saja dibakar sedikit tetapi sebenarnya rumput dan daun yang dijadikan sebagai tilam sebenarnya kering, tidak dibakar oleh api.

Dengan menggunakan alat spectroscopy Fourier Transform Infrared (FTIR), mereka mengesan cebisan tilam kuno itu bagi meneropong bahan silika tumbuhan yang menjadi lapisan tilam. Keputusannya, tumbuhan itu berasal dari sub-keluarga Panicoideae, iaitu keluarga tumbuhan padi.

Lapisan tumbuhan padi itu bercampur dengan daun pokok Ash. Tujuannya daun Ash dijadikan sebagai penghalau serangga. Fungsinya mampu menyesakkan nafas serangga apabila mendekati daun tersebut. Tambahan lagi, daun semak camphor (Tarchonanthus camphoratus) juga ditemui dalam lapisan tilam itu. Tujuannya juga sama dengan daun pokok Ash.

Lapisan tilam kuno Border Cave ini mempunyai persamaan dengan lapisan tilam kuno pada tahun 77,000 tahun dulu di kawasan batu Sidubu, Afrika Selatan. Bahan tilam itu juga adalah daun pokok Ash serta mempunyai daun yang aromatik yang sebenarnya bau penghalau serangga.

Tilam kuno Border Cave mempunyai fungsi lain lagi selain sebagai tempat tidur. Pasukan Wadley menemui cebisan batu dalam tilam itu dan mencari apakah fungsi lapisan batu itu. Namun mereka percaya bahawa lapisan batu itu adalah kawasan untuk mereka bertukang sebelum dilapisi dengan tilam.

Mereka kemudian menemui lagi cebisan kecil tanah liat merah dan jingga yang mempunyai bentuk sfera. Berkemungkinan tanah liat ini digunakan untuk sapu di kulit atau tempat disekeliling tilam setelah tilam itu digunakan.

Melalui penemuan ini, kita mengetahui bahawa manusia pada 200,000 tahun dulu mempunyai tempat tidur yang selesa: berdekatan dengan unggun api, kawasan yang selesa, gunakan tilam sebagai tempat bertukang, dan berjaya menghalau serangga yang mengganggu tidur mereka.

Bagi Wadley, penemuan ini menunjukkan bahawa manusia kuno pada tahun tersebut telah maju dalam penjagaan kesihatan diri seperti memanfaatkan api yang mereka temui. Dengan memanfaatkan bahan sekeliling, manusia kuno telah mencapai kemajuan baru

RUJUKAN:

Starr, M (17 August 2020). Human Ancestors Made Beds 200,000 Years Ago, And Then Burnt Them. Science Alert. https://www.sciencealert.com/early-humans-were-making-surprisingly-sophisticated-beds-200-000-years-ago


Legenda Gunung Tangkuban Perahu

Kisah ini bermula daripada hukuman yang dikenakan ke atas dewa dan dewi kerana berbuat kesalahan di kayangan. Mereka yang masing-masing disumpah menjadi anjing dan babi hutan itu perlu berbuat baik sepanjang hidup di dunia.

Babi hutan jelmaan dewi itu bernama “Wayung Hyang” manakala anjing jelmaan dewa itu bernama Tumang. Wayung Hyang berusaha untuk beramal kebaikan di dalam hutan manakala Tumang menjadi anjing pemburu kepada seorang raja bernama Sumbing Perbangkara.

Pada sua hari, Raja Sumbing Perbangkara pergi memburu ke tempat yang dekat dengan tempat tinggal Wayung Hyang. Di sana, baginda ingin bersungai kecil. Dengan tidak sengaja, buangan itu bertakung di tempurung kelapa. Beberapa ketika kemudian, Wayung Hyang akhirnya hamil selepas meminum air takungan itu akibat kehausan.

Sumbing Perbangkara gemar berburu selama berbulan-bulan. Baginda yang sedang memburu kijang itu terdengar bunyi tangisan bayi. Dengan ditemani Tumang, bayi perempuan itu akhirnya ditemui. Kerana kecomelan bayi itu, Sumbing Perbangkara membawanya menjadi anak angkat dengan nama “Dayang Sumbi”.

Masa berlalu, Dayang Sumbi membesar menjadi puteri yang cantik rupawan. Kecantikannya begitu masyur ke segala arah sehingga menjadi rebutan para raja dan putera. Dayang Sumbi meminta izin bapanya untuk menyendiri kerana tidak tahan dengan rangpe yang terjadi akibat perebutan itu.

Dayang Sumbi membawa diri ke sebuah pondok untuk menjalani kehidupan yang sederhana. Di sana, kegiatannya diisi dengan menenun pakaian. Dayang Sumbi yang mengantuk itu secara tidak sengaja telah menjatuhkan alat penenun itu sehingga pecah.

Dayang Sumbi yang malas memungut penenun itu menyumpah yang akan menikahi sesiapapun yang sanggup memungut penenun itu. Tumang yang ditugaskan untuk menemani Dayang Sumbi itu mengemaskan penenun itu lalu menyerahkan kepada Dayang Sumbi. Demi menepati janjinya, Dayang Sumbi berkahwin dengan Tamang.

Raja Sumbing Perbangkara berasa malu dengan hal itu. Puteri cantik itu telah mengandung hasil perkahwinannya dengan anjing. Dayang Sumbi dan Tamang kemudiannya diasingkan ke hutan. Setiap malam bulan penuh, Tumang menjelma menjadi lelaki tampan.

Dayang Sumbi akhirnya telah melahirkan seorang putera yang tampan dengan nama “Sangkuriang”. Sangkuriang berkulit putih dan berambut legam lagikan hitam bagaikan arang. Sangkuriang membesar menjadi anak yang cergas.

Sangkuriang yang mahir memanah itu meminta ibunya untuk memburu. Dayang Sumbi ingin memakan hati rusa. Ditemani Tumang, Sangkuriang memburu di hutan. Di sana, Sangkuriang terlihat babi hutan Wayung Hyang sedang melintas. Belum sempat membidik panah, Wayung Hyang berlari dan bersembunyi.

Tumang diperintahkan untuk mengejar babi hutan itu. Tumang yang mengenali babi hutan itu menolak perintah Sangkuriang. Sangkuriang berasa berang lalu menyebabkan Tumang pergi selama-lamanya secara tidak sengaja kerana terlepas panah pada busurnya.

Dayang Sumbi yang sedang menikmati hati yang disangka rusa sehingga selesai itu teringat akan Tumang. Dayang Sumbi mengamuk kerana anaknya sendiri telah menyebabkan pemergian bapanya. Sangkuriang dibelasah dengan menggunakan senduk nasi.

Dayang Sumbi menyesal kerana anaknya lari atas perbuatannya. Penyesalan Dayang Sumbi diidsi dengan betapa. Hasil pertapaan itu, Dayang Sumbi diberikan umur yang panjang dan awet muda. Pada masa yang sama, Sangkuriang mengembara ke serata tempat lalh menjadi pemuda yang sakti lagikan berkuasa.

Ketika mengembara, Sangkuriang akhirnya bertemu dengan Dayang Sumbi. Mereka saling mencintai. Sangkuriang berniat untuk berkahwin dengan Dayang Sumbi. Dayang Sumbi ternampak parut luka ketika menyisir rambut Sangkuriang lalu mengamati wajahnya. Mereka tidak menyangka yang anak beranak itu akan berkahwin.

Sangkuriang tidak dapat menerima hakikat itu. Dayang Sumbi menolak secara halus pinangan anaknya itu. Sangkuriang diminta untuk membina tasik dengan perahunya dalam masa satu malam. Di luar jangkaan Dayang Sumbi, Sangkuriang berusaha memenuhi permintaannya.

Sepanjang malam, Sangkuriang berusaha menebang pokok. Bekas tebangan itu berubah menjadi bukit bernama Gunung Bukit Tunggul manakala daun, ranting dan kayunya membentuk Gunung Burarang. Selepas perahu siap dibuat, Sangkuriang membuat tasik. Sebagaimana perahu, Sangkuriang meminta makhluk halus untuk membantu.

Dayang Sumbi ketakutan lalu memohon kepada Sangiang Tunggal supaya Sangkuriang gagal. Doanya dimakbulkan lalu kain tenunan Dayang Sumbi yang bertebaran itu bercahaya kemerah-merahan di ufuk timur. Ayam berkokok dan makhluk halus yang membantu Sangkuriang berlari lalu bersembunyi di dalam tanah kerana menyangka telah pagi.

Sangkuriang tetap memenuhi permintaan Dayang Sumbi secara bersendirian. Sangkuriang akhirnya mengamuk kerana usahanya telah gagal. Dengan satu tendangan kaki, perahu buatannya terlempar jauh lalu terlungkup dan jadilah Gunung Tangkuban Perahu. Sangkuriang mengejar Dayang Sumbi yang sedang melarikan diri.

Dayang Sumbi Kemudiannya berdoa kepada Sangiang Tunggal lalu berubahlah menjadi sekuntum bunga. Pada masa yang sama, Sangkuriang terus mengejar Dayang Sumbi lalu tersesat ke alam ghaib.

Artikel ini telah diterjemah, diubahsuai, dipermudah dan dipertambahbaik oleh #AlamBahasa12 dari laman sesawang https://www.google.com/amp/s/histori.id/cerita-sangkuriang-dan-asal-usul-gunung-tangkuban-perahu/amp/ yang dicapai pada hari Isnin bertarikh 17hb Februari 2020.


Kenapa Orang Suka Dan Mahu Tonton Filem Seram?

Setiap kali sahaja menonton filem mahupun cerita seram, penonton sudah pasti terjebak di dalam atmosfera cerita seram itu sendiri yang melibatkan babak meningkatkan rasa tidak selamat, gerun dan cemas.

Walaupun kita tahu cerita seram sangat tidak selesa dan menakutkan bagi sesetengah penonton ataupun pembaca tidak mengira jantina, akan tetapi masih juga yang menyukai cerita seram. Kelihatan aneh bukan? Pemikiran manusia ini begitu unik dan sukar difahami. Dah rasa takut tetapi tonton lagi? Kenapa perlu lihat kalau tahu filem seram menakutkan kita?

Sebab utama kita menyukai filem seram ialah kerana kita dapat lari darinya dan kita boleh “kawal” keadaan tersebut. Ini bermaksud apabila kita sudah sampai ditahap dimana kita sudah tidak tahan dengan keseraman sesebuah filem mahupun cerita, kita boleh keluar dari panggung wayang ataupun tutup mata. Sepertimana juga buku cerita seram, sudah terlalu seram tutup saja buku dan sambung bila keberanian yang baru dah datang.

Ini merupakan ketakutan yang kita boleh pilih dan kawal. Dan, sepertimana kita tahu, klimaks sesebuah filem ataupun cerita seram boleh berakhir sama ada yang baik ataupun buruk. Dan kita boleh jangkakan serta bersedia menghadapi nya (Sebagai contoh : Ah, saya tahu pengakhiran filem The Conjuring, keluarga mereka sudah pasti aman tenteram setelah rumah mereka “dibersihkan” dari entiti).

Tambahan lagi, sudah tentu kita merasai perasaan cemas kita sendiri selepas membaca cerita atau menonton filemm seram, perasaan pendek nafas, jantung berdegup-degup sehingga “rasa seakan ditekak” dan perasaan tidak boleh tidur malam.

Dengan kisah seram, secara ironi ia membuatkan kita berasa lebih erat antara satu sama lain. Menonton dengan keluarga dan memeluk erat lengan mereka sewaktu babak seram misalnya menambahkan lagi perasaan “selamat” bahawa kita masih selamat dan tidak apa-apa yang akan berlaku. Selain itu, ia juga meningkatkan hubungan kekeluargaan secara tidak langsung, dan juga meningkatkan lagi perasaan untuk bersosial diantara satu sama lain.

Kalau kita melihat keadaan mengikut pendekatan saintifik, badan kita sememangnya sentiasa bersedia untuk berhadapan dengan bahaya. Sebagai contoh apabila kita menonton filem seram, degupan jantung kita meningkat. Keadaan seram dan takut itu memberikan ransangan adrenalin yang tinggi serta dihasilkan oleh kelenjar adrenalin setelah mendapat rangsangan dari otak kita setelah melihat sesuatu yang menyeramkan atau mencemaskan.

Kita bernafas lebih laju serta setiap penjuru otot ditubuh kita disalurkan darah dengan kandungan kaya dengan oksigen, dan keperluan inilah supaya tubuh badan kita untuk lari dari bahaya. (Yup! Cabut lari sebab dah terlalu takut, tak akan duduk diam sahaja kan? Tetapi apabila kita tengah duduk tengok filem, berdebar dan berpeluh sahaja yang mampu)

Sememangnya ketakutan merupakan sesuatu yang negatif dan tidak elok untuk tubuh badan kita untuk jangka masa panjang kerana terlebih pengeluaran hormon adrenalin akan menyebabkan kita cemas, serangan jantung dan beberapa masalah perubatan yang lain.

Namun kalau ia bukan selalu dilakukan maka ia bukanlah perkara yang besar, kerana sesetengah orang, menonton filem seram seolah-olah menjadi satu ketagihan apabila mendapat tahu kemampuan untuk bahawa kita dapat mengawal rasa seram tersebut Kemampuan ini datang kerana kerana kita tahu kita rasa selamat kerana ia bukanlah sesuatu yang realiti kerana benda seram itu berada hanya didalam filem sahaja.

Sedikit ketakutan tidak mengapa, hanya untuk mengetahui ia bukanlah sesuatu yang benar dan tidak mengapa-apakan kita maka ia menyebabkan kita ingin terus kembali merasai pengalaman “seram” berulang kali.


10 Sahabat Nabi Yang Dijamin Syurga

Dalam artikel penulis yang lalu yang bertajuk “Siapakah Ahlul Bayt, Para Sahabat, Tabi’in dan Tabi’ut Tabi’in?” (siaran 1 Oktober 2017), penulis telah membincangkan berkenaan perihal ketiga-tiga golongan generasi salafussoleh tersebut. Dalam kalangan para sahabat Rasulullah SAW, terdapat 10 orang sahabat yang digelar “Al-‘Asyarah Al-Mubasysyirun bi al-Jannah” iaitu mereka yang dinyatakan oleh Rasulullah SAW sendiri sebagai kumpulan sahabat yang dijamin syurga.

Sebagaimana firman Allah SWT dalam Surah an-Najm, ayat 3-4: “Tidaklah apa yang diperkatakan olehnya (Muhammad) berdasarkan hawa nafsu, tetapi (segala ucapannya, perbuatannya) adalah berdasarkan wahyu yang diwahyukan kepadanya,” segala ucapan Rasulullah SAW yang dinilai sahih oleh para ulama Ahlus Sunnah wal Jama’ah dari segi sanad dan matannya adalah daripada wahyu Allah SWT.

Hadith yang menyatakan berkenaan 10 orang sahabat Rasulullah SAW yang dijamin syurga terdapat di dalam Kitab Musnad Imam Ahmad ibni Hanbal, Kitab Sunan at-Tirmizi, Abu Daud dan Ibnu Majah yang diriwayatkan daripada dua orang sahabat yang juga merupakan dua orang sahabat yang tergolong dalam golongan tersebut iaitu ‘Abdul Rahman bin ‘Auf RA dan Sa’id bin Zaid RA. Lafaz hadith tersebut ialah ucapan Rasulullah SAW: “Abu Bakar (as-Siddiq) di syurga, ‘Umar (bin al-Khattab) di syurga, ‘Uthman (bin ‘Affan) di syurga, ‘Ali (bin Abi Talib) di syurga, Talhah (bin ‘Ubaidillah) di syurga, Zubair (bin al-‘Awwam) di syurga, ‘Abdul Rahman bin ‘Auf di syurga, Sa’ad bin Abi Waqqas di syurga, Sa’id bin Zaid di syurga dan Abu ‘Ubaidah bin al-Jarrah di syurga.”

Hadith tersebut dinilai sahih oleh para ulama muhaddithin Ahlus Sunnah wal Jama’ah. Oleh itu dalam artikel ini, penulis akan membincangkan berkenaan perihal latar belakang mereka dan sifat mereka yang membuktikan bahawa mereka benar-benar layak tergolong dalam golongan beruntung tersebut.

1. Abu Bakar as-Siddiq RA

Nama sebenar beliau ialah ‘Abdullah bin Abi Quhafah ‘Uthman bin ‘Amir bin ‘Amru bin Ka’ab bin Sa’ad bin Taym bin Murrah daripada keluarga kabilah Bani Taym. Kedua-dua susurgalur nenek moyang belah ayah dan ibunya bertemu pada moyang Rasulullah SAW yang bernama Murrah bin Ka’ab. Abu Bakar adalah nama gelarannya yang popular sejak zaman sebelum beliau memeluk Islam lagi. Beliau dua tahun lebih muda daripada Rasulullah SAW. Beliau digelar “as-Siddiq” yang bermaksud “orang yang sering membenarkan” kerana beliau adalah salah seorang sahabat yang sentiasa membenarkan segala kata-kata Rasulullah SAW sejak pengutusan baginda sebagai seorang rasul tatkala semua kaum musyrikin Makkah mendustakan kata-kata baginda terutamanya ketika peristiwa Isra’ dan Mi’raj.

Dalam kalangan para sahabat, beliau merupakan orang lelaki dewasa pertama yang memeluk Islam di hadapan Rasulullah SAW. Kerjanya adalah berniaga. Beliau bukan sahaja sahabat Rasulullah SAW yang paling akrab, bahkan beliau juga merupakan bapa mertua baginda apabila baginda dikahwinkan dengan puterinya yang bernama ‘Aisyah RA. Seperti bapanya, ‘Aisyah RA juga merupakan sahabat yang paling disukai oleh Rasulullah SAW selain merupakan isteri kesayangan baginda dalam kalangan Ummahatul Mukminin selepas Khadijah RA meninggal dunia.

Abu Bakar as-Siddiq RA sentiasa berkorban jiwa dan harta benda demi kepentingan perjuangan Islam. Beliau menggadai nyawa menemani Rasulullah SAW berhijrah berdua ke Yathrib (Madinah) walaupun mereka berdua menjadi buruan kaum musyrikin Makkah sehingga hampir dijumpai di Gua Thur. Peristiwa tersebut dirakamkan oleh Allah SWT di dalam al-Qur’an dalam Surah at-Taubah ayat 40. Sewaktu kempen Peperangan Tabuk, beliau telah menginfaqkan kesemua harta bendanya bagi tujuan membiayai ekspedisi ketenteraan tersebut.

Selepas kewafatan Rasulullah SAW, beliau dilantik sebagai khalifah pertama umat Islam atas permuafakatan para sahabat dengan memakai gelaran Khalifatur-Rasul. Ketika zaman pemerintahannya, golongan murtad, golongan yang enggan membayar zakat dan golongan nabi palsu diperangi habis-habisan terutamanya dalam Peperangan Yamamah. Pada zaman pemerintahannya jugalah, al-Qur’an mula dihimpunkan menjadi satu mushaf.

Tiada seorang sahabat yang beramal ibadat lebih daripada Abu Bakar RA. Dalam satu hadith sahih, diceritakan bahawa ketika para sahabat ditanya oleh Rasulullah SAW pada pagi hari tentang siapa yang sedang berpuasa, siapa yang telah memberi makan orang miskin, siapa yang telah mengiringi jenazah dan siapa yang telah melawat orang sakit pada hari tersebut. Abu Bakar RA mengatakan kepada Rasulullah SAW bahawa beliau telah melakukan semua perkara tersebut pada pagi hari tersebut. Ramai para sahabat memeluk Islam hasil daripada dakwah beliau seperti ‘Uthman bin ‘Affan RA, Talhah bin ‘Ubaidillah RA, Zubair bin al-‘Awwam RA dan Sa’ad bin Abi Waqqas RA. Beliau meninggal dunia selepas dua tahun memerintah sebagai khalifah umat Islam yang pertama.

2. ‘Umar bin al-Khattab RA

Salasilah penuh beliau ialah ‘Umar bin al-Khattab bin Nufayl bin ‘Abdul ‘Uzza bin Ribah bin ‘Abdullah bin Qart bin Razah bin ‘Adi bin Ka’ab daripada keluarga ayahnya kabilah Bani ‘Adi. Susurgalur nenek moyang belah ayahnya bertemu pada Ka’ab bin Luaiy. Ibunya adalah daripada kabilah Bani Makhzum. Usia beliau 13 tahun lebih muda daripada Rasulullah SAW. Berlainan dengan sifat Abu Bakar as-Siddiq RA yang lemah lembut, ‘Umar RA terkenal dengan sifat tegasnya sehingga terdapat sepotong hadith sahih daripada Rasulullah SAW menyatakan bahawa syaitan sendiri tidak akan melalui jalan yang dilalui oleh ‘Umar RA kerana takut bertembung dengannya. Sebelum memeluk Islam, ‘Umar RA adalah salah seorang penentang keras para sahabat yang memeluk Islam ketika itu. Dengan keislaman ‘Umar dan Hamzah bin ‘Abdul Mutalib RA, kekuatan umat Islam bertambah kuat ketika itu. Selain gelaran Abu Hafs, ‘Umar RA juga terkenal dengan gelaran “al-Faruq” yang bermaksud pemisah antara perkara yang benar dengan yang batil.

‘Umar RA juga merupakan bapa mertua kepada Rasulullah SAW apabila puterinya, Hafsah RA yang menjadi balu setelah kesyahidan suaminya di medan Peperangan Badar, dikahwinkan dengan baginda. Setelah kewafatan Abu Bakar RA, ‘Umar RA dilantik sebagai khalifah kedua atas wasiat Abu Bakar RA dengan memakai gelaran Khalifatul Mukminin. Sepanjang sedekad pemerintahannya, pelbagai kemajuan telah dicapai oleh umat Islam antaranya ialah pengasasan penggunaan kalender Hijrah, pembukaan Baitulmaqdis, Parsi dan Mesir. Beliau seorang yang kuat beribadat dan begitu zuhud walaupun beliau seorang pemimpin umat Islam yang berkuasa, malah beliau amat mementingkan kebajikan umat Islam dan rakyatnya melebihi kepentingan diri dan keluarganya. Beliau syahid dibunuh oleh seorang pemberontak ketika sedang mengimamkan solat berjemaah.

3. ‘Uthman bin ‘Affan RA

Salasilah penuh beliau ialah ‘Uthman bin ‘Affan bin Abi al-‘As bin Umayyah bin ‘Abdu Syams bin ‘Abdul Manaf daripada keluarga kabilah Bani Umayyah. Susurgalur nenek moyang kedua-dua ibu bapanya bertemu dengan moyang Rasulullah SAW yang bernama ‘Abdul Manaf bin Qusay. Beliau berusia lima tahun lebih muda daripada Rasulullah SAW. Beliau terkenal dengan sifat pemalunya sehingga Rasulullah SAW pernah bersabda bahawa malaikat juga malu dengan beliau. ‘Uthman RA mempunyai hubungan kekeluargaan yang akrab dengan Rasulullah SAW kerana beliau dikahwinkan dengan dua orang puteri baginda. Pertama, beliau dikahwinkan dengan Zainab RA. Selepas Zainab RA meninggal dunia, beliau dikahwinkan pula dengan adiknya, Ummu Kalthum RA. Oleh sebab itu, ‘Uthman RA mendapat gelaran “Zunnurayn” (pemilik dua cahaya).

‘Uthman RA dilantik sebagai khalifah ketiga umat Islam selepas kesyahidan ‘Umar RA melalui pemilihan enam orang calon sahabat dalam Majlis Syura. Enam tahun pertama pemerintahannya, wilayah umat Islam berkembang dengan begitu pesat. Penulisan al-Qur’an juga diseragamkan dari segi dialek Quraisy, (dialek asal bahasa Arab al-Qur’an diwahyukan) dan dikenali sebagai Mushaf ‘Uthmani. Sebanyak enam buah salinan al-Qur’an dibuat, lima buah salinan dihantar ke wilayah-wilayah Islam yang lain sementara sebuah mushaf lagi yang dikenali sebagai Mushaf al-Imam kekal di Madinah, pusat pemerintahan Khulafa’ ar-Rasyidin. Enam tahun kedua pemerintahannya diwarnai dengan kegelapan zaman fitnah, apabila golongan munafiq mula menimbulkan fitnah dan huru-hara sehingga menyebabkan ‘Uthman RA syahid dibunuh oleh puak pemberontak.

4. ‘Ali bin Abi Talib RA

‘Ali RA merupakan sepupu Rasulullah SAW belah ayah kerana ayahnya, Abi Talib merupakan ayah saudara baginda. ‘Ali RA merupakan kanak-kanak pertama yang memeluk Islam dalam kalangan para sahabat. Usia beliau 30 tahun lebih muda daripada Rasulullah SAW. Sejak kanak-kanak lagi, ‘Ali RA merupakan seorang sahabat yang berani. Ketika peristiwa Hijrah, beliau dengan beraninya menawarkan diri tidur di tempat tidur Rasulullah SAW, menyamar sebagai baginda, ketika kaum musyrikin Makkah menyerbu rumah baginda. Disebabkan sejak kecil lagi beliau tidak mahu mengikuti jejak langkah ayahnya dan keluarganya yang lain menyembah berhala, maka ‘Ali RA digelar “Karramallahu wajhahu” (dimuliakan Allah SWT wajahnya). ‘Ali RA juga amat dikenali sebagai seorang sahabat yang berilmu tinggi sehingga Rasulullah SAW pernah bersabda bahawa baginda umpama ‘bandar ilmu’ dan ‘Ali merupakan ‘pintu masuknya,’ sesiapa yang ingin memasuki ‘bandar’ tersebut perlu melalui ‘pintu masuknya.’

‘Ali dikahwinkan dengan puteri bongsu Rasulullah SAW iaitu Fatimah RA. Melalui perkahwinan tersebut, mereka melahirkan Hasan dan Hussien RA yang merupakan dua orang cucu Rasulullah SAW yang mengembangkan zuriat Ahlul Bayt ke serata dunia. ‘Ali RA dilantik sebagai khalifah keempat umat Islam setelah kesyahidan ‘Uthman RA dalam keadaan fitnah dan huru-hara berleluasa dalam kalangan umat Islam. Beliau syahid dibunuh oleh seorang pemberontak ketika sedang solat di dalam sebuah masjid di Kufah.

5. Talhah bin ‘Ubaidillah RA

Salasilah penuh beliau ialah Talhah bin ‘Ubaidillah bin ‘Uthman bin ‘Amru bin Ka’ab bin Sa’ad bin Taym bin Murrah daripada keluarga belah ayahnya Bani Taym, kabilah yang sama dengan Abu Bakar as-Siddiq RA, bahkan beliau juga adalah menantu kepada Abu Bakar RA apabila beliau dikahwinkan dengan puteri Abu Bakar RA yang bernama Ummu Kalthum RA. Talhah RA merupakan salah seorang sahabat yang terawal memeluk Islam. Beliau memperjuangkan syi’ar Islam sepenuh hatinya. Ketika Peperangan Uhud, beliau menjadikan badan beliau sendiri sebagai perisai kepada Rasulullah SAW tatkala ramai pejuang musyrikin Makkah menumpukan serangan ke atas baginda kerana tentera Islam dalam keadaan kucar-kacir. Serangan bertubi-tubi tersebut menyebabkan badan beliau penuh dengan luka hirisan pedang-pedang musuh. Rasulullah SAW menggelar Talhah RA sebagai “seorang syahid yang berjalan di muka bumi.”

Talhah RA merupakan salah seorang calon pengganti khalifah yang dicadangkan oleh ‘Umar RA. Ketika ‘Zaman Fitnah’ pada zaman pemerintahan ‘Ali RA, Talhah RA, Zubair RA dan Ummul Mukminin ‘Aisyah RA turut terlibat sama dalam Peperangan Jamal. Zaman tersebut dikenali sebagai ‘Zaman Fitnah’ iaitu suatu zaman dimana khabar angin, kekeliruan dan huru-hara berleluasa apabila golongan munafiq dan pemberontak bercampur dalam kalangan umat Islam ketika itu. Talhah RA syahid terbunuh dalam peperangan tersebut disebabkan panahan sesat sebatang panah beracun.

6. Zubair bin al-‘Awwam RA

Salasilah penuh beliau ialah Zubair bin al-‘Awwam bin Khuwailid bin Asad bin ‘Abdul ‘Uzza bin Qusay daripada keluarga belah ayah kabilah Bani Asad, kabilah yang sama dengan isteri pertama Rasulullah SAW iaitu Khadijah RA, bahkan Zubair RA merupakan anak saudaranya. Zubair RA juga merupakan menantu kepada Abu Bakar as-Siddiq RA apabila beliau dikahwinkan dengan puteri Abu Bakar RA yang bernama Asma’. Anak mereka berdua iaitu ‘Abdullah bin Zubair juga merupakan seorang sahabat Rasulullah SAW. Zubair RA merupakan salah seorang sahabat yang terawal memeluk Islam. Rasulullah SAW pernah menyatakan bahawa Zubair RA adalah hawari (sahabat dan pembantu) baginda. Setiap orang nabi mempunyai golongan hawarinya sendiri seperti 12 orang hawari Nabi Isa AS (lihat Surah Ali ‘Imran, ayat 52), dan hawari Rasulullah SAW adalah Zubair RA.

Zubair RA juga merupakan salah seorang calon khalifah selepas kesyahidan ‘Umar RA. Anaknya, ‘Abdullah RA adalah antara sahabat Rasulullah SAW yang terlibat sama menentang golongan pemberontak pada zaman pemerintahan ‘Uthman RA. Ketika zaman pemerintahan ‘Ali RA sebagai khalifah, Zubair RA bersama Ummul Mukminin ‘Aisyah RA dan Talhah RA terlibat sama dalam peperangan saudara iaitu Peperangan Jamal. Zubair RA syahid dibunuh oleh seorang pemberontak dalam peperangan tersebut.

7. ‘Abdul Rahman bin ‘Auf RA

Salasilah penuh beliau ialah ‘Abdul Rahman bin ‘Auf bin ‘Abdu ‘Auf bin ‘Abd bin al-Harith bin Zuhrah bin Kilab daripada keluarga belah ayah kabilah Bani Zuhrah, kabilah yang sama dengan ibu Rasulullah SAW iaitu Aminah. Nama asalnya ialah ‘Abdu ‘Amru (hamba kepada ‘Amru), setelah beliau memeluk Islam, Rasulullah SAW menukar namanya kepada ‘Abdul Rahman (hamba al-Rahman, salah satu nama Asma’ul Husna Allah SWT). ‘Abdul Rahman RA terkenal sebagai salah seorang sahabat yang kaya-raya disebabkan kepandaian beliau dalam berdagang dan berniaga. Ketika berhijrah ke Yathrib (Madinah), beliau meninggalkan segala harta bendanya demi penghijrahan tersebut. Setelah diberikan bantuan berniaga oleh saudara Ansarnya, maka beliau menjadi peniaga yang kaya-raya semula. Walaupun begitu, beliau seorang yang begitu zuhud dan amat pemurah menginfaqkan hartanya pada jalan Allah.

Selepas kesyahidan ‘Umar RA, ‘Abdul Rahman RA merupakan salah seorang daripada enam orang sahabat yang dicalonkan sebagai pengganti khalifah. Walau bagaimanapun, beliau menolak pencalonan terhadap dirinya dan menawarkan dirinya mempengerusikan Majlis Syura untuk memilih lima orang sahabat yang lain sebagai calon khalifah seterusnya. Hasil daripada mesyuarat tersebut, ‘Abdul Rahman RA membuat keputusan untuk membai’ah ‘Uthman RA sebagai khalifah ketiga umat Islam diikuti oleh para sahabat yang lain. Beliau meninggal dunia ketika zaman pemerintahan ‘Uthman RA.

8. Sa’ad bin Abi Waqqas RA

Salasilah penuh beliau ialah Sa’ad bin Abi Waqqas Malik bin Wuhayb bin ‘Abdu Manaf bin Zuhrah bin Kilab, kabilah belah ayah yang sama dengan ‘Abdul Rahman bin ‘Auf RA iaitu Bani Zuhrah. Beliau merupakan salah seorang golongan as-Sabiqun al-Awwalun iaitu antara 40 orang terawal yang memeluk Islam selepas pengutusan Rasulullah SAW walaupun beliau mendapat tentangan hebat daripada ibunya sendiri. Beliau berjuang bersama-sama Rasulullah SAW dalam kebanyakan peperangan utama dan seorang yang mahir menggunakan senjata memanah. Rasulullah SAW menyatakan bahawa Sa’ad RA merupakan orang pertama yang memanah untuk berjuang pada jalan Allah.

Sa’ad RA merupakan seorang panglima perang yang bertanggungjawab menawan dan membuka wilayah Parsi dalam Peperangan Qaddisiyyah ketika zaman pemerintahan ‘Umar RA. Beliau juga termasuk dalam kalangan enam orang calon khalifah yang dicalonkan bagi menggantikan ‘Umar RA yang syahid dibunuh. Beliau antara sahabat yang mengambil sikap berkecuali ketika Zaman Fitnah yang berlaku ketika zaman ‘Ali RA. Dikatakan beliau mengembangkan syi’ar Islam sehingga ke Tanah Besar China dan kuburnya berada di negara China. Sa’ad RA adalah golongan sahabat Muhajirin yang terakhir meninggal dunia iaitu pada zaman pemerintahan Muawiyah bin Abu Sufyan RA. Beliau juga adalah sahabat yang terakhir meninggal dunia dalam kalangan 10 orang sahabat Rasulullah SAW yang dijamin syurga.

9. Sa’id bin Zaid RA

Salasilah penuh beliau ialah Sa’id bin Zaid bin ‘Amru bin Nufayl bin ‘Abdul ‘Uzza bin Ribah bin ‘Abdullah bin Qart bin Razah bin ‘Adi bin Ka’ab, kabilah belah ayah yang sama dengan ‘Umar RA iaitu Bani ‘Adi, bahkan Sa’id RA merupakan adik ipar kepada ‘Umar RA apabila beliau berkahwin dengan adik ‘Umar RA yang bernama Fatimah al-Khattab RA. Bapanya, Zaid bin ‘Amru merupakan salah seorang pengikut ajaran Hanif iaitu ajaran Islam Nabi Ibrahim AS sebelum diselewengkan oleh masyarakat Arab Jahiliyyah ketika itu. Zaid bin ‘Amru meninggal dunia sebelum pengutusan Rasulullah SAW. Sa’id RA meninggal dunia ketika zaman pemerintahan Muawiyah bin Abu Sufyan RA.

10. Abu ‘Ubaidah al-Jarrah RA

Nama sebenar beliau ialah ‘Amir bin ‘Abdullah bin al-Jarrah bin Rabi’ah bin Hilal bin Uhayb bin Dhabbah bin al-Harith bin Fihir bin Malik daripada keluarga belah ayah kabilah Bani Fihir. Beliau termasuk dalam golongan sahabat terawal yang memeluk Islam. Beliau adalah seorang sahabat yang amat dikenali dengan sifat zuhud dan berkeperibadian mulia. Rasulullah SAW pernah bersabda bahawa setiap umat terdapat seorang pemegang amanah dalam kalangan mereka dan Abu ‘Ubaidah RA merupakan pemegang amanah (Amin) dalam kalangan umat baginda.

Semangatnya dalam mempertahankan Rasulullah SAW paling terserlah ketika dalam Peperangan Uhud. Dalam peperangan tersebut, seutas rantai besi tertusuk pada pipi Rasulullah SAW sehingga mulut baginda berdarah. Abu ‘Ubaidah RA lantas memutuskan rantai besi tersebut dengan giginya sehingga patah beberapa giginya. Ketika peristiwa pembukaan Kota Makkah, beliau merupakan salah seorang panglima perang pasukan tentera Islam.

Ketika zaman pemerintahan ‘Umar RA, Abu ‘Ubaidah RA adalah salah seorang sahabat yang bertanggungjawab membuka wilayah Syam. Beliau terus menetap di sana dan syahid juga ketika zaman pemerintahan ‘Umar RA disebabkan jangkitan wabak penyakit yang melanda penduduk Syam ketika itu, walaupun ‘Umar RA telah berusaha memujuk beliau supaya berpindah keluar daripada wilayah tersebut.

Begitulah sedikit latar belakang ringkas berkenaan kesepuluh-sepuluh orang para sahabat Rasulullah SAW yang dijamin syurga. Keempat-empat orang Khulafa’ ar-Rasyidin termasuk dalam golongan tersebut. Persoalannya, adakah cuma 10 orang sahabat tersebut sahaja yang dijamin syurga? Bagaimana pula dengan para sahabat yang lain? Sebenarnya kesemua mereka yang termasuk dalam golongan sahabat Rasulullah SAW adalah generasi umat baginda yang terbaik. Terdapat banyak hadith lain daripada ucapan Rasulullah SAW sendiri yang menyatakan beberapa orang sahabat baginda yang lain yang dijamin syurga seperti keluarga Yasir (Yasir bin ‘Ammar RA, Sumayyah binti Khayyat RA dan ‘Abdullah bin Yasir RA) yang syahid diseksa, Ja’afar bin Abi Talib RA (Sayyidul Syuhada’), Bilal bin Rabah RA, ‘Ukasya RA, isteri baginda iaitu Ummul Mukminin Khadijah RA dan puteri baginda Fatimah RA.

Kesepuluh-sepuluh orang sahabat Rasulullah SAW tersebut sentiasa bersama-sama baginda dalam keadaan susah dan senang. Mereka sanggup meninggalkan harta benda berhijrah ke Habsyah kemudiannya ke Madinah. Mereka berjuang bersama-sama Rasulullah SAW menentang kaum musyrikin Makkah dan sekutu mereka dalam hampir semua peperangan seperti Badar, Uhud, Khandaq, Tabuk, Hunain dan Khaibar. Mereka menggunakan kelebihan yang ada pada diri mereka seperti kuasa, harta kekayaan, keberanian, keilmuan dan kemahiran mereka dalam menegakkan, mengembangkan dan memperjuangkan syi’ar Islam.

Persoalan lain, bagaimana pula reaksi kesepuluh-sepuluh orang para sahabat tersebut setelah mengetahui bahawa diri mereka tergolong dalam kumpulan sahabat yang dijamin syurga oleh Rasulullah SAW? Mereka bersifat zuhud, tidak bermegah diri dan sentiasa berusaha menambah amal ibadat mereka. Perkataan Rasulullah SAW adalah daripada wahyu Allah SWT, oleh itu setiap perkataan baginda adalah benar. Sekiranya dengan perkataan baginda yang memberi jaminan bahawa kesepuluh-sepuluh orang sahabat baginda tersebut dimasukkan ke dalam syurga menjadikan mereka bermegah diri, maka perkataan baginda adalah dusta, ini kerana baginda sendiri pernah bersabda bahawa seseorang itu tidak akan memasuki syurga Allah SWT jika di dalam hatinya ada sekelumit perasaan bongkak, takbur, riak, ujub dan sombong. Ini menunjukkan bahawa perkataan Rasulullah SAW itu benar, tiada nas al-Qur’an dan hadith lain yang menafikannya.

Apa yang penting bagi kita ialah mengetahui sejarah kehidupan kesepuluh-sepuluh orang sahabat Rasulullah SAW tersebut supaya kita boleh mengambil iktibar, contoh dan tauladan serta motivasi kepada diri kita supaya sentiasa berusaha menggunakan segala nikmat dan kelebihan yang dikurniakan oleh Allah SWT kepada kita untuk menambah dan menjaga amal soleh, ilmu dan amal jariah buat bekalan menuju syurga Allah SWT di akhirat kelak. Insya Allah. Itulah sebenar-benarnya orang-orang yang berjaya.
Untuk rujukan lebih lanjut berkenaan kesepuluh-sepuluh orang sahabat di atas dan juga para sahabat Rasulullah SAW yang lain, sila rujuk sumber-sumber rujukan yang dirujuk di bawah:

SUMBER RUJUKAN

Ibnu Hibban, Abu Hatim Muhammad, Tarikh as-Sohabah allazi ruwiya ‘anhum al-Akhbar, Beirut: Darulkutub al-‘Ilmiyyah, 1988.

Asy-Syaukani, Muhammad bin ‘Ali, Dar as-Sahabah fi Manaqib al-Qarabah wa as-Sohabah, Damsyik: Dar al-Fikr, 1984.

An-Nasa’ie, Abu ‘Abdul Rahman Ahmad bin Syu’aib, Fado’il as-Sohabah, Beirut: Darulkutub al-‘Ilmiyyah, 1984.

Hamka, Sejarah Umat Islam, Singapura: Pustaka Nasional Pte. Ltd., 2006.
Muhammad Ayub Sipra (ed.), The Great 10 Companions of Prophet (PBUH), Darussalam Publishers & Distributors.

Mohd. Asri Zainul Abidin, Fitnah Terhadap Sahabat Rasulullah, Batu Caves: PTS Islamica Sdn. Bhd., 2012.

Laman web rasmi ad-Dhurar as-Sanniyyah (laman web rujukan ilmiah manhaj Ahlus Sunnah wal Jama’ah), pautan: http://dorar.net/, dirujuk pada bulan November 2017.


Sook Ching – Strategi Penghapusan Jepun Ke Atas Orang Cina

Apabila
Jepun menyerang Tanah Melayu, Sabah dan Sarawak pada akhir tahun 1941 dan awal
tahun 1942 semasa Perang Dunia Kedua (WWII), ramai menyangka mereka yang datang
ini sebagai pembebas dan dianggap lebih baik berbanding Britain. Tetapi siapa
sangka tempoh tiga tahun lapan bulan itu merupakan mimpi ngeri bagi warga Tanah
Melayu, Sabah dan Sarawak terutama bagi orang Cina. Satu insiden yang masih
segar dalam ingatan orang Cina ialah peristiwa Sook Ching.

Sook
Ching atau proses penghapusan melalui pembersihan dalam Bahasa Cina ialah satu
proses yang dilakukan penuh teliti oleh Jepun sebelum mereka bertapak di Asia
Tenggara terutama di Tanah Melayu dan Singapura lagi. Ini didedahkan oleh
Profesor Hirofumi Hayashi menerusi satu rancangan yang dipanggil ‘Panduan
Perlaksanaan Manipulasi Orang Cina Di Luar Negara’ yang dirangka pada 28
Disember 1941. Pelan ini dirangka Leftenan Kolonel Masanobu Tsuji atau Mejar
Hayashi Tadahiko dan diberi lampu hijau oleh jeneral tentera Jepun yang digelar
Harimau Malaya, Tomoyuki Yamashita.

Menurut
Hayashi, pelan ini dibuat bagi memaksa populasi Cina tidak lagi menyokong
perjuangan tentera China yang menentang pendudukan Jepun semasa Perang
China-Jepun Kedua (1937-1945) termasuk dari segi kewangan. Antara individu yang
dianggap patut dibunuh ialah aktivis bantuan kemanusiaan dari China Relief,
orang bertatu (disyaki ada kaitan dengan kongsi gelap), orang Hainan (dianggap
komunis), kakitangan awam atau mana-mana individu yang bersimpati dengan
Britain.

Apabila
arahan ini dikeluarkan oleh Yamashita, arahan itu hanya terpakai kepada
beberapa kelompok seperti kelompok anti-Jepun dan pro-British, penjenayah tegar
dan komunis. Tetapi bagi orang bawahan, ia dianggap lesen untuk mereka membunuh
sesuka hati lebih-lebih lagi bagi yang terkesan dengan penentangan keras
tentera China semasa kempen Perang China-Jepun Kedua. Untuk melaksanakan
panduan yang dikeluarkan, semua lelaki Cina berumur 18 hingga 50 tahun
dipanggil untuk melaporkan diri ke kem-kem pendaftaran untuk diperiksa. Tetapi
ada masanya, wanita dan kanak-kanak tidak terkecuali dan turut dipanggil untuk
diperiksa.

Bagi
membantu pihak Kempeitai (polis rahsia Jepun) mengenalpasti mana-mana individu
disyaki anti-Jepun, mereka dibantu oleh pemberi-pemberi maklumat yang
dipakaikan topeng untuk mengenalpasti individu yang terlibat. Tetapi ada
masanya, sesetengah pegawai Kempeitai ini memanggil sesiapa yang mereka syaki
sebagai anti-Jepun termasuk yang memakai cermin mata (dianggap bijak pandai
oleh pihak Jepun). Yang mana terselamat akan diberi sehelai kertas sebagai
tanda sudah diperiksa atau dicap dengan cap dakwat merah pada lengan atau
lengan baju. Mana yang gagal akan dicap dengan tanda segi empat tepat,
diasingkan dari kumpulan yang diperiksa, dimuatkan ke lori dan dihantar ke
tempat pembunuhan.

Salah
satu individu terkenal yang terkesan dengan peristiwa ini di Singapura ialah
Perdana Menteri Singapura pertama, Lee Kuan Yew. Semasa peristiwa ini berlaku,
beliau baru berusia 18 tahun. Seperti mana-mana individu berbangsa Cina ketika
itu, Kuan Yew memilih untuk pergi ke pusat pemeriksaan di Stadium Jalan Besar
bersama rakan keluarga dan pembantu Koh Teong Koo. Selepas menghabiskan masa
sehari semalam di pusat pemeriksaan menanti untuk diperiksa, Kuan Yew mahu
pulang tetapi sudah mula merasa tidak sedap hati apabila disuruh menyertai
sekumpulan lelaki muda Cina. Sedar dirinya dalam bahaya, beliau memberi alasan
tertinggal barang di kuarters sementara pusat pemeriksaan dan dibenarkan pergi.
Kuan Yew bersembunyi selama sehari lagi sebelum diperiksa dan dibenarkan pulang
bersama rakannya itu.

Atas
arahan Tsuji, Sook Ching turut dilaksanakan di Tanah Melayu. Tetapi berikutan
taburan populasi yang agak besar di kawasan bandar dan luar bandar, agak sukar
bagi Kempeitai mengumpulkan orang Cina yang dimahukan berdasarkan senarai itu. Selain
itu dengan kekurangan bilangan Kempeitai diperlukan untuk proses pemeriksaan
penuh, pihak Jepun memilih melakukan pembunuhan tanpa sebarang diskriminasi.
Pembunuhan sebegini dibuat tanpa sebarang belas kasihan di Tanah Melayu dan
Singapura melalui pelbagai cara seperti dipenggal dengan pedang katana,
ditembak dengan mesingan dan ditikam dengan bayonet. Tidak diketahui berapa
ramai yang terbunuh akibat peristiwa ini kerana pihak Jepun langsung tidak
berminat mencatat bilangan mereka yang terbunuh.

Di
Pulau Pinang saja misalnya, terdapat beberapa tapak yang dijadikan sebagai
kubur besar mangsa Sook Ching seperti Rifle Range, Bukit Coombe, Batu Feringgi,
Bukit Dumbar dan Penjara Pulau Pinang. Menurut sejarawan tempatan Andrew Hwang,
angka 5,000 penduduk Cina yang terkorban semasa peristiwa Sook Ching di Pulau
Pinang dianggap angka konservatif. Ini kerana menurut beliau, wujud kemungkinan
pihak Jepun turut mencampakkan mangsa-mangsa pembunuhan mereka ke dalam laut
dan bilangan ini berkemungkinan lebih ramai.

Untuk melihat kebenaran penuh Sook Ching, berikut beberapa statistik menggerunkan pembunuhan yang dilakukan Jepun di Tanah Melayu dan Singapura:

Seperti
Nuremberg, Britain turut membentuk tribunal jenayah perangnya di Singapura dan
Pulau Pinang pada tahun 1946 dan 1947. Di Singapura, tujuh pegawai tentera
Jepun didakwa iaitu Takuma Nishimura, Saburo Kawamura, Masayuki Oishi,
Yoshikata Yotaka, Tomotatsu Jo, Satoru Onishi dan Haruji Hisamatsu didakwa atas
tuduhan pembunuhan beramai-ramai Sook Ching. Tetapi tiada langsung kelibat
dalang Sook Ching iaitu Tsuji yang dikatakan sudah melarikan diri dari Thailand
ke China. Akibatnya, Kawamura dan dan Oishi dikenakan hukuman mati sementara
baki yang lain dikenakan hukuman penjara seumur hidup.

Tetapi
nasib Nishimura tidak bertahan lama apabila dia dikenakan hukuman mati
berikutan pembabitannya dalam peristiwa pembunuhan beramai-ramai di Parit
Sulong oleh mahkamah Australia pada tahun 1951. Tsuji kemudiannya kembali ke
Jepun mula bergiat dalam bidang politik dan terlepas dari perbicaraan. Dia
kemudiannya berangkat ke Laos dan hilang, disyaki terbunuh semasa Perang
Saudara Laos pada tahun 1961. Tetapi wujud dakwaan Tsuji berkhidmat sebagai
penasihat kerajaan Vietnam Utara dan dia diisytiharkan mati pada tahun 1968.
Sementara Yamashita yang bertanggungjawab memberi lampu hijau kepada pelan gila
ini dibicarakan di tribunal jenayah perang Manila dan dihukum gantung sampai
mati pada tahun 1946.

Sebut pasal mengingati peristiwa gelap ini, mengapa ia jarang disebut dan dimasukkan dalam buku teks sejarah? Satu sebab ialah keganasan yang dilakukan komunis selama 14 hari sebelum Britain kembali ke Tanah Melayu, Singapura, Sabah dan Sarawak melalui Pentadbiran Tentera British (BMA).

Menurut pensyarah Sejarah Jepun dan Hubungan Antarabangsa Universiti Malaya, Azhar Mad Aros, keganasan ini tercetus berikutan keinginan membuak-buak Parti Komunis Malaya mahu membalas dendam terhadap mana-mana individu yang disyaki bekerjasama dengan Jepun. Ini mencetuskan peristiwa keganasan 14 hari dan hampir-hampir mencetuskan peristiwa rusuhan kaum jika tidak kerana campur tangan pemimpin seperti Datuk Onn Jaafar.

Menurut beliau, bagi mengelak berlakunya rusuhan kaum, sebarang perkara membabitkan peristiwa sebegini tidak disebut dan dimasukkan dalam buku teks. Ini ditambah dengan sikap penjajah sendiri yang memandang sepi peristiwa sebegini di sebalik semua dakwaan yang difailkan di tribunal jenayah perang.

Ini berikutan wujud dakwaan pihak penjajah dari Britain hingga Amerika Syarikat lebih menumpukan dakwaan keganasan ke atas tentera dan penduduk negara mereka berbanding penduduk tempatan di Asia. Apabila ada cubaan untuk memfailkan dakwaan sebegini di tribunal jenayah perang, ia tidak dilayan berikutan sentimen orang Asia dianggap penduduk kelas kedua dan dilihat tidak memerlukan keadilan sama yang diperuntukkan kepada mangsa-mangsa WWII yang lain.

Atas
sebab itulah, mengapa ramai menolak kewujudan tugu penghormatan yang dibina
kerajaan Kedah baru-baru ini bagi menghormati keberanian tentera Jepun semasa
WWII termasuk entiti dan organisasi Cina. Ini kerana bagi ramai pihak, ia
sebenarnya membuka luka lama yang berdarah akibat pelbagai perlakuan jenayah
perang yang dilakukan Jepun semasa WWII. Ini ditambah dengan sikap ego Tokyo
yang masih enggan mengeluarkan permohonan maaf rasmi atas kekejaman mereka itu
selepas 74 tahun tamatnya WWII. Sikap ini menunjukkan sikap tidak
bertanggungjawab negara itu terhadap sisi gelap sejarah silamnya.

SUMBER

1. Tan, Elaine. (2014). Malaysia’s quiet remembrance.  ChinaDailyAsia.com.  https://www.chinadailyasia.com/asiaweekly/2014-04/04/content_15128980.html

2.
Tay, Frances. JapaneseWarCrimesMalayaBorneo.com. Sook Ching. http://www.japanesewarcrimesmalayaborneo.com/sookching.html

3. Chng, Henedick. (2017). 4 intriguing stories of how 4 of S’pore’s founding fathers survive the Japanese Occupation.  Mothership.sg. https://mothership.sg/2017/02/4-intriguing-stories-of-how-4-of-spores-founding-fathers-survive-the-japanese-occupation/

4. I Wouldn’t Go In There. (2014). Malaysia’s Haunted Museum.  National Geographic Channel.  https://www.youtube.com/watch?v=Uu6F47sp0jY


Tak Sedar Beli Cincin Ketua Viking Secara Atas Talian

Bayangkan anda sedang membeli-belah secara talian atau ‘online shopping’, anda temui koleksi barang kemas yang langka dan unik yang dijual dengan harga yang murah, kemudian anda membelinya tanpa was-was. Seterusnya, anda perasan yang barang kemas tersebut ialah artifak yang amat penting dalam sejarah sepert barang kemas milik raja atau permaisuri terdahulu? Ya, beginilah situasi pembeli dari Norway bernama Mari Ingelin Heskestad yang baru memiliki cincin kuno pada awal bulan ini (Julai 2022).

Kisahnya bermula apabila Mari membeli peti yang penuh dengan barang kemas dari jualan lelong secara talian, kemudian doa menemui cincin emas dalam peti tersebut. Menurut Mari, cincin emas itu terasa berat dan ukirannya sangat istimewa, seperti diukir oleh si penukang. Apabila ayahnya memerhati cincin tersebut, beliau pasti bahawa cincin emas yang Mari beli sebenarnya ialah cincin kuno.

Demi mendapatkan kepastian, Mari menghubungi pasukan ahli arkeologi di wilayah Vestland untuk menkaji cincin emas yang dia beli. Setelah dikaji, Mari begitu terkejut bahawa cincin emas tersebut sememangnya cincin kuno yang telah diukir pada tahun sekitar 400 dan 800 Masihi. Dengan berat cincin emas sebanyak 11 gram, pasukan arkeologi itu mengandaikan bahawa cincin tersebut adalah milik seorang lelaki yang berjawatan sebagai ketua puak Viking.

Ya, inilah kisah si pembeli bernama Mari Ingelin Heskestad yang cincin emas yang menyimpan sejarah yang panjang.

Seperti kita ketahui, puak Viking adalah puak yang berlayar dari tanah air mereka di utara Eropah terutamanya Scandinavia, kemudian pelayaran mereka menjadi kempen penjajahan di kepualauan Britain sehingga sejauh barat Rusia pada akhir tahun 700-an. Paling jauh puak Viking ini berlayar ialah Newfoundland di Amerika Utara setelah melintasi Lautan Atlantik melalui persinggahan ke Iceland dan Greenland.

Zaman penjajahan puak Viking inilah wujudnya Zaman Viking, zaman di mana puak Viking berleluasan di seluruh Eropah. Dari zaman inilah mereka mendapat kekayaan hasil dari urusan perdagangan dengan wilayah-wilayah lain terutamanya emas. Barang kemas yang dihasilkan dari emas sebenarnya jarang dimiliki oleh puak Viking ini kerana mereka hanya bergantung kepada urusan perdagangan.

Mereka sendiri pun tidak mempunyai ilmu melombong emas kerana kebiasaan dengan budaya berlayar mereka. Kerana faktor ini, emas dijadikan sebagai simbol kekuasaan dan ketinggian status sosial dalam hierarki masyarakat Viking. Contohnya cincin emas yang biasanya dipakai oleh golongan elit seperti ketua Viking. Cincin emas Viking biasanya ditemui bersama mayat individu lelaki dan wanita yang berstatus tinggi.

Penemuan barang kemas yang paling bersejarah yang pasukan arkeologi Eropah temui ialah Peti Cuerdale yang ditemui pada 1840-an di England. Isi Peti Cuerdale yang beratnya 40 kilogram ini ialah 8,600 buah artifak yang diperbuat dari perak, syiling emas milik puak Viking, Saxon,dan Arab, serta barang kemas. Dipercayai bahawa Peti Cuerdale ini milik puak Viking dari kota Dublin pada awal abad ke-10 Masihi, kemudian mereka menyimpan peti ini di lokasi yang rahsia supaya mereka akan mengambil hartanya pada masa akan datang.

Menurut Unn Pedersen iaitu profesor Madya arkeologi dari University of Oslo yang bertanggungjawab mengkaji cincin milik Mari, penemuan barang kemas kuno tidak asing kerana ramai pembeli lain juga memiliki barang kemas sebegitu namun kebanyakkannya hanya simpan saja untuk koleksi peribadi. Syarikat lelongan biasanya menjual peti barang kemas tanpa mengetahui nilai sejarahnya kerana ramai pembeli yang mempunyai minat mengumpul barangan antik.

Kini, cincin emas Mari menjadi hak milik muzium universiti di kota Bergen, Norway dan cincintersebut akan dipamerkan pada musim luruh tahun ini. Jika anda temui barang kemas kuno di sebalik peti yang baru dibeli dari jualan atas talian, apa anda akan lakukan? Serahkan ke muzium atau jadikan sebagai trofi peribadi?

RUJUKAN:

Sahir. 11 July 2022. Gold Ring Found in a Pile of Cheap Costume Jewelry Belonged to a Viking Chief! Ancient Origins.

Mingren, Wu. 15 October 2021. England’s Viking Cuerdale Hoard Is The Second Biggest Of Them All! Ancient Origins.


Okinawa: Pertempuran WWII Paling Berdarah

Okinawa mungkin hanyalah sebuah pulau yang menjadi salah satu pangkalan tentera Amerika Syarikat di Pasifik tetapi ia mempunyai kepentingan tersendiri. Selain diketahui sebagai antara tempat yang pernah dijejaki Laksamana Hang Tuah semasa menjalankan misi diplomatik dengan kerajaan Ryukyu (nama lama Okinawa), ia turut dikenali sebagai lokasi pertempuran Perang Dunia Kedua (WWII) paling sengit dan berdarah sepanjang perang itu berlangsung. Bagaimana sebuah lokasi yang tenang dan aman ini bertukar sedemikian rupa pada tahun 1945?

Antara tahun 1944 hingga 1945, momentum peperangan di Pasifik kini dipegang oleh Amerika Syarikat dan mereka mahu menamatkan ancaman tentera Jepun dari terus berleluasa di Pasifik. Satu persatu wilayah mereka jatuh ke tangan pihak Bersekutu seperti Saipan dan Filipina. Dan semua pulau yang ditawan ini dijadikan markas operasi untuk menggempur pulau-pulau berhampiran pulau-pulau utama Jepun seperti Iwo Jima. Dengan perang bakal berakhir di Teater Eropah di mana kebanyakan negara bebas dari jajahan Nazi Jerman dan rejim tersebut bakal menyerah kalah, perhatian Washington kini beralih ke sebelah Timur Jauh. Penawanan Okinawa merupakan langkah terakhir sebelum permulaan operasi ketenteraan di Jepun.

Pada 1 April 1945 iaitu Hari Easter kerana jatuh pada hari Ahad, pihak Bersekutu melancarkan Operasi Aisberg. 180,000 anggota tentera dan Marin disertai oleh pasukan petugas khas tentera laut dari Britain, Kanada, Australia dan New Zealand. Operasi ini mensasarkan objektif penawanan Okinawa dan kawasan padang terbang yang ada di situ. Ini kerana bila Okinawa berjaya ditawan, ia dilihat boleh mengurangkan jarak diambil kumpulan pesawat pengebom untuk membedil Jepun dan menambah moral pihak Bersekutu di medan peperangan. Namun selepas melihat apa yang berlaku di Iwo Jima, perancang-perancang strategi tentera sedar bilangan tentera Amerika pasti akan meningkat jika bertempur di Okinawa.

Alasannya, pihak Jepun pasti tidak akan menyerah kalah dan berlawan sampai ke titisan darah terakhir. Buktinya, hanya beberapa ratus tentera Jepun saja yang memilih berputih mata dan menyerah diri sementara sebahagian besar daripada 21,000 tentera Jepun di Iwo Jima bertempur sampai mati. Pihak Jepun sendiri sedar Okinawa ialah medan terakhir mereka di Pasifik. Atas sebab itu, mereka menempatkan 77,000 tentera disokong oleh 20,000 militia tempatan di bawah pimpinan Leftenan Jeneral Mitsuru Ushijima. 1,800 pelajar sekolah menengah lelaki turut dikerah menyertai Kor Besi dan Darah untuk melindungi Okinawa dari serangan pihak Bersekutu.

Sebelum memulakan pendaratan di pesisir pantai Okinawa, Angkatan Kelima Tentera Laut diketuai wira Pertempuran Midway, Laksamana Raymond Spruance membedil kawasan pendaratan dengan artileri, Tujuan bedilan bertujuan mengurangkan tentangan tentera Jepun sekiranya pihak Amerika berjaya mendarat di pantai Okinawa.  Bedilan dilakukan selama tujuh hari dengan kawasan tersebut dihujani dengan roket, mortar, artileri dan bom napalm. Bagaimanapun, Ushijima sudah menjangka taktik ini dan mengarahkan tenteranya berundur ke pedalaman. Beliau sebaliknya mahu mengumpan tentera Amerika masuk ke dalam perangkap Garisan Pertahanan Naha-Shuri-Yonabaru. Garisan pertahanan ini dipenuhi dengan gua, terowong, mesingan dan meriam artileri.

Pada hari yang dijanjikan, pihak Amerika mendarat tanpa mendapat sebarang penentangan. Satu kumpulan demi satu kumpulan terdiri daripada tentera, kenderaan, bekalan dan persenjataan sudah berada di pantai dalam tempoh beberapa jam. Memandangkan tiada siapa yang menentang mereka, pihak Amerika berjaya menguasai padang terbang Kadena dan Yontan. Apabila mereka menghampiri kawasan pedalaman, mereka dikejutkan dengan penentangan sengit pihak Jepun di sebelah selatan Okinawa. Tidak seperti sebelah utara di mana pertempuran yang dihadapi walaupun sengit berjaya dimenangi dalam masa singkat. Tetapi di sebelah selatan, terima kasih kepada garisan pertahanan yang dirancang Ushijima, pihak Amerika perlu menawan setiap kubu pertahanan sebelum boleh meneruskan kemaraan.

Jika itu saja menggusarkan kepimpinan tentera, Ushijima turut melancarkan sernagan mengejut dengan menghantar kapal perang gergasi Yamato pada 7 April 1945. Yamato diarah menyerang Angkatan Kelima Tentera Laut dan membedil tentera Amerika yang terperangkap berhampiran Garisan Shuri. Namun sebelum sempat Yamato melaksanakan semua ini, sebuah kapal selam pihak Bersekutu mengesan kedudukannya dan segera memberi amaran kepada Angkatan Kelima. Sebagai tindak balas, Spruance menghantar pesawat-pesawat pengebom untuk menyerang Yamato. Serangan balas itu berjaya melumpuhkan kapal perang gergasi tersebut, sekaligus mengakibatkan ia tenggelam bersama anak kapalnya. Ramai mati lemas akibat serangan tersebut.

Satu persatu kubu pertahanan Jepun jatuh tetapi harga yang dibayar tentera Amerika amat besar. Sudahlah bilangan tentera yang terbunuh semakin ramai, keadaan cuaca buruk dan permukaan bumi menyukarkan mereka menghantar bantuan bekalan dan tentera diperlukan. Dan ini membawa kepada penurunan moral dalam kalangan tentera Amerika. Bagaimanapun, itu tidak menghalang mereka berjaya menguasai Istana Shuri pada akhir bulan Mei. Sedar bahawa garisan pertahanan di sebelah selatan saja peluang mereka untuk bertahan, saki-baki tentera Jepun bertahan di situ.

Jika Angkatan Kelima merasakan mereka sudah selamat selepas tenggelamnya Yamato, mereka silap. Jepun memerintahkan juruterbang pesawat mereka melakukan kamikaze dengan melanggar kapal-kapal perang Amerika. Sesetengah melanggar kapal dengan kelajuan 500 batu sejam dan mengakibatkan kerosakan teruk. Di Okinawa saja, Angkatan Kelima kehilangan 36 buah kapal sementara 368 lagi mengalami kerosakan. Ramai menjadi mangsa taktik ganas ini dengan statistik menunjukkan 5,000 anak kapal dan juruterbang terbunuh dan ramai lagi mengalami kecederaan. Sementara 700 pesawat berjaya ditembak jatuh oleh pihak Jepun. Ini menjadikan Okinawa saksi kepada kerugian terbesar pernah dialami tentera Amerika.

Satu kawasan yang menyaksikan pertempuran sengit tentera Amerika dengan tentera Jepun ialah Permatang Hacksaw. Babak ini diabadikan dalam filem arahan Mel Gibson, Hacksaw Ridge menampilkan Andrew Garfield (The Social Network, The Amazing Spider-Man) sebagai Desmond T. Doss. Doss merupakan seorang penganut Seventh-Day Adventist dan penerima Pingat Kehormatan (Medal of Honor) kerana keberaniannya menyelamatkan 75 orang tentera yang cedera semasa bertempur di situ. Situasi pertempuran amat getir di mana pihak Jepun terus berkubu dalam rangkaian gua dan bunker dan bertekad menghapuskan mana-mana tentera Amerika yang menghampirinya. Tentera Amerika terpaksa bertempur habis-habisan melawan tentera Jepun yang lebih rela mati daripada menyerah kalah. Tetapi akhirnya pada 6 Mei, Permatang Hacksaw akhirnya jatuh.

Kebanyakan tentera Jepun dan penduduk Okinawa percaya dengan propaganda rejim di Tokyo yang memaparkan pihak Amerika sebagai raksasa, kejam dan mengamalkan kanibalisme, satu ironi di mana ianya dilakukan oleh pihak Jepun sendiri semasa perang berlangsung. Atas sebab inilah, ramai memutuskan membunuh diri atau terus bertempur sampai mati. Sesetengah memilih terjun dari bukit tinggi sementara sebahagian lagi memilih meletupkan diri dengan bom tangan. Hanya 7,000 tentera Jepun saja yang memilih untuk menyerah kalah. Menyedari situasi perang sudah tidak memihak kepada mereka, Ushijima dan Ketua Staf, Isamu Cho membunuh diri dengan melakukkan seppuku pada 22 Jun 1945. Kematian mereka menandakan berakhirnya Pertempuran Okinawa.

Jika anda melihat statistik kematian kedua-dua belah pihak, pasti anda akan merasa ngeri. Di pihak Amerika, mereka mengalami kehilangan 50,000 orang di Okinawa termasuk Leftenan Jeneral Simon Bolivar Bruckner. Bruckner terbunuh apabila terkena peluru artileri pihak musuh empat hari sebelum pertempuran berakhir. Ini menjadikan beliau pegawai tertinggi tentera Amerika yang mati semasa WWII. Selain Bruckner, Amerika turut kehilangan wartawan perang terkemuka, Ernie Pyle yang ditembak mati oleh seorang penembak curi Jepun di sebuah pulau kecil di barat laut Okinawa.

Di pihak Jepun pula, 90% tentera yang berpangkalan di situ terbunuh. Sementara kebanyakan 150,000 orang awam Okinawa turut terbunuh, dianggarkan 1/3 daripada populasi pra-WWII. Ramai terbunuh kerana dipaksa dijadikan perisai manusia oleh pihak tentera. Ada juga yang memutuskan untuk membunuh diri bersama ahli keluarga kerana bimbang pihak Amerika akan membunuh atau merogol sesiapa saja yang ditawan. Ironinya, kebanyakan wanita Okinawa menjadi mangsa pemuas nafsu tentera Jepun di mana mereka dirogol beramai-ramai semasa pertempuran berlaku. Selain itu, kebanyakan bangunan turut musnah akibat peperangan itu.

Okinawa menjadi saksi betapa sengitnya penentangan yang dihadapi pihak Bersekutu sekiranya mereka cuba menyerang pulau-pulau utama Jepun. Jika ini boleh berlaku di Okinawa, maka tidak mustahil bilangan tentera yang terbunuh semasa menyerang pulau-pulau utama Jepun juga akan meningkat berkali-kali ganda. Mungkin atas sebab inilah, pengganti Franklin Delano Roosevelt, Presiden Harry Truman merasakan langkah terbaik ialah menggunakan bom atom ke atas Jepun. Maka pada 6 Ogos 1945, bom atom pertama dunia digugurkan di bandar Hiroshima. Tiga hari selepas itu, satu lagi bom dijatuhkan di Nagasaki. Ini mengakibatkan 140,000 hingga 200,000 orang terbunuh dalam serangan itu.

Ramai masih mempertikai sejauh mana keberkesanan bom atom dalam memaksa Jepun menyerah kalah. Ini kerana ada yang mengaitkan ia dengan kebimbangan mereka diserang tentera Kesatuan Soviet. Tetapi penggunaan bom tersebut sedikit sebanyak mengejutkan Jepun akan realiti perang yang dihadapi dan menyelamatkan lebih ramai tentera dari terbunuh sekiranya mereka menyerang Jepun. Ini yang mendorong Maharaja Hirohito mengisytiharkan Jepun menyerah kalah pada 14 Ogos disusuli proses penyerahan rasmi di atas kapal perang USS Missouri di Teluk Tokyo pada 2 September 1945.

SUMBER


Rahsia Kejayaan Running Man Mampu Bertahan Lebih 10 Tahun

Bagi yang sudah biasa dengan gelombang Hallyu, pasti sudah masak dengan rancangan hiburan pelbagai bernama Running Man. Dan minggu lepas merupakan minggu istimewa di mana rancangan tersebut menyambut ulang tahun ke-10 pembentukannya dan meraikannya dengan mengadakan satu episod khas mereka bersama penonton. Tetapi bagaimana semua ini bermula?

Alkisah bermula…

Mengikut sinopsis rancangan, ia bermula sebagai rancangan kepelbagaian aksi urban di mana hos-hos dan para tetamu bersaing menyelesaikan tugasan di sesebuah mercu tanda bagi memenangi perlumbaan. Sejak itu, Running Man beralih kepada konsep kepelbagaian realiti hiburan dengan fokus utama ialah permainan sekaligus menambah lagi popularitinya dengan peminat.

Running Man pada asalnya bermula sebagai sebahagian daripada segmen Good Sunday terbitan Seoul Broadcast System (SBS) bermula 11 Julai 2010. Dan ia mempunyai rancangan sendiri pada Mac 2017 selepas Good Sunday ditamatkan siarannya. Sejak itu, Running Man merupakan program televisyen Korea ketiga paling lama dalam sejarah di mana ia hanya diatasi oleh Happy Sunday (KBS/17 tahun) dan Infinite Challenge (MBC/13 tahun).

Tidak ramai tahu semasa ia bermula, Running Man perlu bersaing dengan program-program yang berkongsi genre yang sama dengannya. Tetapi kebanyakan pesaingnya membuat rakaman di luar bandar sementara Running Man pula memanfaatkan persekitaran bandar bagi menghasilkan perlumbaan dan cabaran kepada hos dan tetamunya.

Namun, latar tempat perlumbaan tidak hanya berkisar di Korea Selatan sahaja. Ada ketikanya, Running Man turut mengadakan perlumbaan di negara-negara Asia yang lain sekaligus meningkatkan lagi profil mereka di luar negara.

Ah, sebut pasal hosnya. Bagi yang sudah biasa melihat perlumbaan mereka, pasti ada yang tak kering gusi melihat kerenah Lee Kwang-soo, HaHa, Yoo Jae-suk, Kim Jong-kook, Ji Suk-jin (sari kata menyebut namanya sebagai Seok-jin), Song Ji-hyo, Kang Gary, Song Joong-ki, Jeon So-min dan Yang Se-chan.

Kejayaan

Dan ini membawa kepada pendedahan sebab mereka berjaya oleh akhbar The Straits Times:

Sukar diramal. Walaupun sudah mencapai 510 episod, ada saja peraturan, ciri dan cabaran baru menanti para peserta dan mengejutkan para peminat. Dan ini ditambah menerusi kepelbagaian lokasi rakaman program sama ada di bandar kecil atau bangunan besar seperti bangunan-bangunan SBS.

Bagi Penolong Profesor Dr Liew Kai Khiun dari Universiti Teknologi Nanyang, Running Man dianggap berjaya kerana memanfaatkan ruang awam dan komersial sesebuah tempat sebagai ruang bermain yang menyegarkan. Tambahnya, “Running Man membawa penonton ke setiap pelosok bukan saja Korea Selatan tetapi di benua Asia.

“Dalam masyarakat bandar di Asia di mana segalanya dirasakan terlalu pantas, program ini membantu penonton melepaskan tekanan dari kehidupan seharian yang sentiasa dikaitkan dengan jalan-jalan dan bangunan-bangunan bandar.”

Tambah menarik, kadang-kadang hos Running Man cuba membuat peraturan mereka sendiri termasuk tikam belakang rakan sepasukan sendiri untuk menang. Selain itu, kehadiran tetamu yang berbeza turut menyuntik kesegaran dalam rancangan berkenaan.

Bagi setiap permainan yang ditonjolkan, jika sama sekalipun, peraturannya juga diubah bagi menambah keseronokan bermain. Pengarah produksi Running Man ketika itu, Cho Hyo-jin mendedahkan sekiranya mereka cuba mengulangi permainan sama dalam rancangan berkenaan, bersedialah dikecam ramai peminat!

Komedi. Ya, rencah program yang membezakan ia dengan program-program hiburan lain. Ada saja senario atau telatah hos/tetamu yang bikin penonton tak kering gusi. Boleh lihat contoh di bawah:

– Jong-kook! Ini penggaris mata kau ke?:

– Kenapa Kwang-soo berubah menjadi raksasa biru?:

– Jangan KETAWA! Lalui semua situasi lucu Bahagian 2:

Dr Kai Khiun menambah memandangkan kebanyakan ahli mempunyai paras rupa biasa-biasa, maka mereka tidak merasa rugi memperlihatkan diri mereka nampak lucu di televisyen. “Tidak seperti ahli-ahli kumpulan K-Pop yang dilihat lebih tertekan dalam mengekalkan ketenangan mereka, perkara sebegini yang membebaskan hos-hos Running Man dari sekatan ini, jadi mereka boleh bergolek dan bergusti antara satu sama lain macam kanak-kanak,” katanya.

Tetamu selebriti. Setiap minggu, ada saja selebriti dijemput untuk memeriahkan lagi program. Antara yang kerap dipanggil menyertai Running Man ialah pelakon Kang Han-na, pelakon Lee Sang-yeob dan pelawak Jo Se-ho. Ada ketikanya, mereka turut memanggil kumpulan atau ikon K-Pop popular seperti BigBang, 2PM dan Infinite.

Tatkala mereka berinteraksi dengan hos dan cuba memenangi cabaran, reaksi spontan mereka kadang-kadang bukan saja mengejutkan tetapi kelakar dan seronok ditonton. Misalnya:

– Jong-kook menantikan ZICO untuk peluang mencabut tag nama:

– Ryan Reynolds panggil Suk-jin bapak:

– Tom Cruise vs Jong-kook:

Bagi sesetengah penonton, penyertaan artis-artis kesayangan mereka dalam program ini merupakan punca mereka meminati Running Man. Dan secara tidak langsung, ia memberi peluang kepada program tersebut menambah lagi bilangan pengikut setia mereka terutama di laman media sosial.

Misalnya pada tahun lepas semasa konsert solo Jong-kook, beberapa ahli Running Man dilihat bersama penonton bersorak semasa konsert berkenaan. Dan bila lelaki yang digelar Raja Harimau dalam kalangan peminat Running Man itu membuat kemunculan semula bersama kumpulannya, Turbo menerusi lagu Again pada tahun 2015, Jae-seok dan Kwang-soo terlibat dalam projek klip video mereka.

Bagi para peminat, keserasian ini timbul berikutan kesemua hos mempunyai personaliti yang berbeza. Dan bagi setiap cabaran atau perlumbaan, ia bukan dilihat sebagai satu pertandingan tetapi peluang mengeratkan lagi hubungan sesama mereka.

Kontroversi

Tetapi bohonglah jika program hiburan yang menjadi bualan ramai ini tidak berdepan masalah. Pada tahun 2012, Kang Gary yang merupakan ahli asal Running Man memilih mengundur diri kerana mahu bertanggungjawab terhadap satu isu membabitkan syarikatnya. Namun selepas dipujuk pihak produksi dan rakan-rakan hos, beliau terus kekal bersama Running Man dan kekal sehingga 2017.

Gary memilih meninggalkan Running Man pada tahun tersebut kerana mahu memberi fokus kepada karier muziknya. Untuk beberapa bulan selepas itu, program tersebut mencari siapa penggantinya sebelum membawa masuk Se-chan dan So-min sebagai pengganti.

Sebelum pemergiannya pada tahun 2017, Running Man turut dilanda kontroversi apabila cuba menyingkirkan Ji-hyo dan Jong-kook tanpa pemberitahuan pada Disember 2016. Mengikut rancangan produksi, ahli-ahli asal akan bergandingan bersama ahli baru, Kang Ho-dong sebagai barisan hos terbaru program berkenaan.

Tetapi selepas kontroversi cubaan penyingkiran tanpa notis membabitkan Ji-hyo dan Jong-kook ditambah tindakan Ho-dong menarik diri akibat kontroversi itu, satu mesyuarat kecemasan diadakan pada 16 Disember 2016 dan hasilnya, semua pihak bersetuju menamatkan Running Man pada Februari 2017 dan satu program lain dicadangkan sebagai pengganti.

Namun pada 24 Januari 2017, SBS memutuskan untuk menarik balik rancangan menghentikan Running Man. Ini berikutan campur tangan Naib Presiden Hiburan SBS baru ketika itu, Nam Seung-yong yang juga perancang asal program berkenaan di mana beliau mengadakan perbincangan dengan semua ahli Running Man berkenaan masa depan program itu.

Dari situlah, selepas pihak SBS memohon maaf kepada Jong-kook dan Ji-hyo, barulah semua ahli bersetuju untuk kekal bersama Running Man. Sejak itu, Running Man terus popular dalam kalangan peminat sehingga hari ini. Malah, mereka turut menggondol pelbagai anugerah hiburan dengan 79 pencalonan pelbagai anugerah dan memenangi 56 anugerah.

RUJUKAN:

Ji-won, Choi. (2020). Running Man: A decade of celebs chasing each other. The Jakarta Post. https://www.thejakartapost.com/life/2020/07/12/running-man-a-decade-of-celebs-chasing-each-other.html

Jin-a, Lee. (2017). ‘Running Man’ will keep on running. Korea Times. http://www.koreatimes.co.kr/www/art/2017/02/688_222801.html

The Straits Times. (2014). 4 reasons for Running Man’s success. https://web.archive.org/web/20131029230143/http://stcommunities.straitstimes.com/tv/2013/10/26/4-reasons-running-mans-success


Kebakaran Hutan Sumatera Mendedahkan Artifak Berharga Empayar Melayu Srivijaya

Isu
jerebu yang tercetus gara-gara kebakaran hutan yang berlaku di Indonesia bukan
isu baru yang dihadapi warga ASEAN sama ada di Malaysia, Indonesia, Singapura
dan selatan Thailand saban tahun. Bukan sekali isu ini mencetuskan kemarahan
ramai pihak yang muak dengan kegagalan pihak berkuasa sana menangani isu ini.
Tetapi pada tahun ini, kebakaran hutan di Sumatera Selatan mendedahkan
rahsianya yang tersembunyi iaitu artifak-artifak berharga dari era Empayar
Srivijaya.

Artifak-artifak
ini menjadi tarikan orang ramai selepas ditemui di kawasan bekas kebakaran
tanah gambut di Kabupaten Ogan Komering Ilir (OKI) atau kawasan pesisir timur
Sumatera. Menurut ahli arkeologi dari Badan Arkeologi Sumatera Selatan, Retno
Purwanti, orang ramai datang ke tiga kawasan bekas kebakaran yang mendedahkan
tapak arkeologi dari era Empayar Srivijaya itu. Tiga tapak tersebut terletak di
Kecamatan Cengal, Tulung Selapan dan Air Sugihan. Artifak-artifak ini terdedah
selepas tanah gambut yang dalam yang terbakar mengakibatkan ia timbul ke
permukaan.

Terdapat banyak artifak menarik yang menjadi tumpuan. Retno berkata, “Ada artifak yang diperbuat daripada emas, perhiasan kuno mata kucing berbentuk kalung buatan Mesir dan negara Indopasifik. Ada juga yang menemukan perhiasan kuno yang lain. Kalau dilihat dari segi ukiran dan bentuknya, emas itu sudah wujud dari era Empayar Srivijaya dari abad kesembilan hingga abad ke-14 Masihi.” Selain penemuan artifak-artifak berharga, pasukannya turut menemui artifak dari bangkai kapal lama seperti kemudi dan pendayung. Beliau berpandangan kawasan itu berkemungkinan merupakan pusat perdagangan atau pelabuhan antarabangsa yang wujud dari era Empayar Srivijaya hingga Kesultanan Palembang.

Aktiviti
ekskavasi di kawasan tersebut sebenarnya sudah berjalan sejak tahun 2015 iaitu
tahun di mana kebakaran hutan paling buruk berlaku di OKI. Berdasarkan
penelitian mereka, artifak yang paling tua direkodkan ialah dari abad ketujuh di
kawasan Karang Agung. Di Air Sugihan pula, artifak-artifak yang ditemui berasal
dari era antara abad kesembilan hingga abad ke-12 iaitu semasa era Kesultanan
Palembang. Menerusi artifak-artifak ini, wujud pertindihan lokasi pusat
perdagangan dari era Srivijaya hingga Kesultanan Palembang.

Tambah
Retno lagi, dengan meneliti aktiviti arkeologi di sungai-sungai lama di pesisir
timur Sumatera dan penemuan artifak-artifak terbaru ini, kemungkinan besar
aktiviti ekonomi yang berjalan ketika itu dibuat di atas air. Dan dengan
aktiviti kebakaran hutan yang semakin tersebar terutama di kawasan tanah
gambut, tidak mustahil lebih banyak lagi tapak-tapak arkeologi yang tersembunyi
ditemui.

Namun
pada masa sama, Retno turut meluahkan rasa kecewa apabila penduduk-penduduk
mencari artifak tanpa melaporkan kepada pihak berkuasa. Tambah beliau, aktiviti
ini akan menyukarkan usaha penyelidik untuk merungkai sejarah masa silam
sesebuah tapak lebih-lebih lagi bila ianya sudah tiada. Retno berkata,
“Kebanyakan mereka ini disuruh oleh pengumpul atau pemburu harta karun dari
Lampung. Berikutan artifak-artifak bersejarah sudah tiada di Lampung, mereka
beralih arah ke Sumatera Selatan. Orang ramai ditawarkan ganjaran lumayan
apabila menemui artifak-artifak bersejarah itu.”

SUMBER

CNN
Indonesia. (2019). Harta Karun Kerajaan Sriwijaya Bermunculan di Lahan Karhutla.
https://www.cnnindonesia.com/nasional/20191003105734-20-436318/harta-karun-kerajaan-sriwijaya-bermunculan-di-lahan-karhutla


Berkembangnya Bunga Di Musim Luruh

Dekat Jepun, sekarang musim luruh. Tetapi peliknya bunga Sakura tengah mengembang.

Sedangkan bunga Sakura mengembang pada musim panas. Walaubagaimanapun, jumlah atau skala nya tidak ‘sehebat’ seperti yang berlaku pada musim panas.

Ia dikatakan terjadi akibat 2 taufan yang melanda Jepun baru-baru ini. Salah satu daripada taufan yang membadai ‘negara matahari terbit’ tersebut merupakan taufan yang terkuat yang pernah direkodkan dalam masa 25 tahun.

Sains disebalik kejadian?

Ianya terjadi oleh kerana ketiadaan hormon / bahan kimia yang menghalang daripada bunga Sakura itu mengembang, yang dihasilkan oleh daun pohon Sakura.

Ini kerana angin taufan dan kandungan air garam di dalam taufan tersebut yang datang dari laut meluruhkan serta menyeliputi daun. Justeru menyebabkan ia tidak berupaya menghasilkan hormon / bahan kimia bagi menghalang proses (“blooming”).

Hasil daripada perubahan atau ketiadaan hormon / bahan kimia tersebut, ia seakan-akan memberi isyarat kepada pokok Sakura bahawa, “Sakura, dah tiba musim panas, kembangkanlah bunga-bunga kau!”

Selain itu, suhu cuaca yang meningkat selepas berlalunya taufan tersebut, juga turut menyumbang kepada fenomena ini.

Menurut saintis, bunga-bunga yang telah pun kembang di dalam fenomena ini, tidak akan kembang pada musim panas akan datang. Tambah beliau lagi, ini bukan kali pertama fenomena seperti ini berlaku, cuma skalanya menunjukkan ia semakin banyak berbanding sebelum ini.

Namun begitu, oleh kerana jumlah yang “boleh diabaikan”, ia tidak akan memberi impak yang besar.

Rujukan:

Unusual Cherry Blossoms Observed in Mid-October. Retrieved from: https://www3.nhk.or.jp/nhkworld/en/news/20181018_04/


Pekerja Migran Qatar Dilayan Bak Hamba

Baru-baru ini, rancangan 101 East terbitan Al-Jazeera menyiarkan sebuah dokumentari bertajuk ‘Locked Up in Malaysia’s Lockdown’. Sejak itu, ia mencetuskan kemarahan ramai pihak termasuk kerajaan yang menggesa media antarabangsa yang berpangkalan di Qatar itu memohon maaf.

Tatkala Al-Jazeera sibuk menjaja kononnya keburukan negara ketika dilanda Covid-19, mereka terlupa rekod negara itu terhadap pekerja-pekerja migran. Atau lebih tepat, pekerja-pekerja migran yang ditugaskan membina stadium-stadium yang bakal menjadi lokasi perlawanan untuk Piala Dunia 2022 yang bakal dianjurkan di negara Teluk itu.

Kisah layanan buruk negara Teluk itu terhadap pekerja-pekerja migrannya semasa pembinaan stadium bukan satu rahsia. Contoh paling mudah pada tahun 2013, pendedahan eksklusif yang dibuat akhbar The Guardian berkenaan layanan Doha terhadap pekerja-pekerja yang berasal dari Nepal. Siasatan akhbar tersebut mendapati ramai pekerja dari negara itu dieksploitasi bak hamba zaman moden.

Salah seorang yang menjadi mangsa ialah Ram Kumar Mahara, 27. Dia mendedahkan segala-galanya, “Kami bekerja dengan perut kosong untuk 24 jam; 12 malam bekerja dan berlapar pada waktu malam. Bila saya mengadu, pengurus akan memukul saya, menghalau saya keluar dari kem buruh yang dihuni dan enggan membayar saya. Saya terpaksa merayu meminta makanan daripada pekerja-pekerja lain.”

Mahara berkongsi kisah sama dengan rakan-rakan senegaranya: berhutang besar dari Nepal dengan tujuan membayar ejen-ejen buruh yang mendapatkan pekerjaan untuk mereka.

Kewajipan membayar hutang dicampur dengan kegagalan membayar gaji, merampas dokumen pengenalan dan perjalanan serta pekerja tidak dibenarkan meninggalkan tempat kerja mereka boleh didefinisikan sebagai buruh paksa, salah satu bentuk perhambaan moden.

Situasi sebegini amat menggusarkan Nepal sehinggakan duta mereka ke Doha ketika itu, Maya Kumari Sharma menggelar Qatar sebagai penjara terbuka. Dan tanpa sebarang dokumen rasmi, mereka boleh dianggap sebagai pendatang asing tanpa izin (PATI). Silap haribulan, mereka boleh saja dicekup pihak berkuasa dan dihantar pulang ke negara asal.

Situasi ini menyebabkan ramai enggan meninggalkan tempat kerja mereka kerana bimbang ditahan pihak berkuasa. Jika ada yang cuba melarikan diri sekalipun, majikan akan menggantung pembayaran gaji kadang-kadang sehingga berbulan-bulan bagi menghentikan sebarang cubaan berkenaan. Nak bertukar kerja pula, mereka tidak boleh berbuat demikian tanpa izin syarikat yang menaja pekerjaan mereka yang dibuat menerusi sistem kafala.

Selepas dihentam bertubi-tubi oleh komuniti antarabangsa akibat layanan buruk terhadap pekerja migran, pada tahun 2014, Qatar berjanji akan mengubah sistem buruh mereka termasuk membenarkan pekerja bertukar pekerjaan atau meninggalkan negara tanpa rasa bimbang.

Namun, berdasarkan laporan Amnesty International pada tahun 2015, Qatar dilihat masih tidak berubah dan dilihat terus menafikan hak mereka. Bagi penyelidik hak asasi migran rantau Teluk untuk Amnesty, Mustafa Qadri menyifatkan Doha tidak serius menangani isu ini dan kenyataan dibuat pada 2014 sebagai satu cubaan memulihkan kembali imej awam mereka.

Di sebalik kenyataan tegas Doha bahawa reformasi sistem buruh sedang giat dijalankan, jawapan tersebut bersifat sandiwara semata-mata. Terbaru, tatkala Qatar memutuskan semua bentuk perhimpunan diharamkan bagi mencegah penularan Covid-19, aktiviti pembinaan projek-projek Piala Dunia 2022 tetap diteruskan seperti biasa.

Seperti biasa, bas-bas penuh dengan pekerja bergerak ke tapak dan ada yang mengadu terpaksa bekerja lama dengan pemeriksaan kesihatan yang terhad di tapak projek. Di sebalik kebimbangan penularan Covid-19, majikan bersikap acuh tak acuh lebih-lebih lagi kurang 1,000 hari lagi sebelum Piala Dunia 2022 bermula.

Pada 19 Mac lepas, Qatar mengumumkan semua aktiviti perkumpulan tidak dibenarkan termasuk di taman-taman awam, bank, panggung wayang dan pantai. Tetapi larangan itu tidak terpakai kepada sektor ekonomi lain seperti sektor swasta dan sektor pembinaan.

Apabila notis larangan tersebut muncul di laman media sosial, ia mengundang reaksi marah pekerja dari sektor-sektor berkenaan. Seorang pengguna menulis, “Bagaimana buruh pembinaan mengekalkan penjarakan sosial? Tiada siapa kisah tentang keselamatan kami. Anda fikir kami tak mahu hidup? Anda fikir kami tak mahu melihat keluarga kami semula?”

Seorang lagi pengguna mendedahkan dia sudah berada di tapak projek selama sembilan jam. Dia menulis, “Kami bukan robot. Kami tidak kebal dari jangkitan virus.” Di samping isu Covid-19, ramai pekerja migran turut berdepan isu tekanan haba semasa bekerja. Jadi, jangan terkejut jika mendengar kes buruh binaan di Qatar m4ti mengejut akibat tekanan haba.

Berikutan sikap majikan dan pihak berkuasa yang bersikap acuh tak acuh terhadap aspek kebajikan dan kesihatan pekerja migran terutama buruh binaan, sudah ada laporan buruh yang m4ti akibat kemalangan atau penyakit seperti Covid-19.

Pada 25 Jun lepas, seorang pekerja berusia 50 tahun disahkan m4ti akibat Covid-19 dan tidak menunjukkan sebarang simptom. Dan sehingga Mac 2020, data yang diakses oleh The Guardian menunjukkan 34 orang m4ti di tapak pembinaan projek-projek membabitkan Piala Dunia 2022. Daripada 34 kes, 31 daripadanya membabitkan kem4tian akibat sebab bukan kerja seperti sakit jantung (berkemungkinan daripada isu tekanan haba di tempat kerja).

Walaupun kerajaan-kerajaan Teluk termasuk Qatar mengambil langkah pencegahan bagi menangani isu ini, ia seolah-olah dipandang remeh oleh majikan. Jika mereka berhenti lebih lama daripada tempoh yang ditetapkan majikan, maka bersedialah pekerja dipaksa bekerja lebih lama walaupun mereka hanya mengikut tempoh yang ditetapkan kerajaan.

Selain itu, kisah pekerja-pekerja asing tinggal di asrama pekerja bak ikan sardin bukan sesuatu yang baru. Sudahlah bersesak-sesak dalam keadaan yang kotor, ada yang tidak mendapat akses bekalan air bersih. Dan tempat-tempat sebegini boleh saja menjadi kluster baru Covid-19 jika tiada tindakan segera diambil.

Walaupun Qatar bertindak pantas dengan mengenakan perintah berkurung di sesetengah kem dan menawarkan kelonggaran untuk syarat pekerjaan, ia dilihat masih lagi tidak mencukupi. Ya, pekerja diberi hak perubatan yang dijamin kerajaan akibat pandemik Covid-19 tetapi itu tidak bermakna ia akan dipatuhi majikan yang terlalu mengejar keuntungan.

Ya, Doha mengumumkan skim pinjaman bernilai 656 juta paun sterling bagi membolehkan pekerja yang dikuarantin atau berada di kawasan yang dikenakan perintah berkurung dibenarkan terus bekerja. Tetapi bagi sesetengah pekerja, mereka terus bergelut bukan saja kerana kehilangan pendapatan tetapi juga keputusan bekalan makanan di sebalik penghantaran 1,000 lori makanan setiap hari ke kawasan-kawasan kem.

Kes pekerja tidak dibayar gaji? Ada! Misalnya, 100 pekerja subkontraktor Qatar Meta Coats (QMC) masih menanti bayaran gaji yang tidak dilunaskan selama berbulan-bulan daripada majikan mereka. Selepas perkara tersebut didedahkan oleh Amnesty dan dilaporkan kepada Persekutuan Bola Sepak Dunia (FIFA) dan Doha, barulah mereka menerima sebahagian gaji yang dijanjikan.

Bagi Ketua Bahagian Ekonomi dan Keadilan Sosial Amnesty, Steven Cockburn, ini menunjukkan eksploitasi pekerja masih berlaku di Qatar di sebalik janji reformasi buruh yang dilaksanakan sepenuhnya tahun ini. Ini menunjukkan keperluan reformasi sistem buruh Doha yang menyeluruh termasuk pertambahan gaji minimum bersifat tetap dan ini seharusnya menjadi fokus utama mereka berbanding penyelesaian yang bersifat sementara.

Mungkin sebab itulah kerana bimbang kisah sebegini menjejaskan imej mereka, Qatar sekali lagi menegaskan mereka tetap menjaga hak pekerja migran semasa berdepan Covid-19 termasuk mengenakan tindakan tegas terhadap majikan yang culas. Tetapi nasi sudah jadi bubur dan orang semakin tidak percaya keikhlasan Doha terhadap isu pekerja migran dilayan bak hamba moden.

Justeru, sedikit nasihat kepada Qatar dan Al-Jazeera. Tatkala anda sibuk mengaibkan negara orang, cerminlah diri terlebih dahulu. Paku dulang, paku serpih. Mengata orang, dia yang lebih. Sekurang-kurangnya, Malaysia dalam melawan Covid-19 tidak pernah berhenti menyantuni orang lain termasuk PATI dan golongan berisiko. Anda apa cerita?!

RUJUKAN:

Kelly, Annie et. (2019). Revealed: hundreds of migrant workers dying of heat stress in Qatar each year. The Guardian. https://www.theguardian.com/global-development/2019/oct/02/revealed-hundreds-of-migrant-workers-dying-of-heat-stress-in-qatar-each-year

Atalayar. (2020). Qatar confirms first coronavirus death among World Cup 2022 workers. https://atalayar.com/en/content/qatar-confirms-first-coronavirus-death-among-world-cup-2022-workers

BBC. (2015). Amnesty: Qatar ‘still failing’ migrant workers. https://www.bbc.com/news/world-middle-east-32821733

(2020). Qatar 2022 World Cup migrant workers went ‘unpaid for months’ — Amnesty. https://www.dw.com/en/qatar-2022-world-cup-migrant-workers-went-unpaid-for-months-amnesty/a-53772320

Chulov, Martin. (2020). Migrant workers bear brunt of coronavirus pandemic in Gulf. The Guardian. https://www.theguardian.com/world/2020/apr/19/migrant-workers-bear-brunt-of-coronavirus-pandemic-in-gulf

Pattisson, Pete. (2020). Despite coronavirus, it’s ‘business as usual’ for World Cup workers in Qatar. The Guardian. https://www.theguardian.com/global-development/2020/mar/26/despite-coronavirus-its-business-as-usual-for-world-cup-workers-in-qatar

Pattisson, Pete dan Sedhai, Roshan. (2020). Qatar’s migrant workers beg for food as Covid-19 infections rise. The Guardian. https://www.theguardian.com/global-development/2020/may/07/qatars-migrant-workers-beg-for-food-as-covid-19-infections-rise


Asal Usul Nama Guilotine Dalam Vincenzo

Inilah guillotine (기요틴) atau dandudae (단두대) yang disebut dalam episod terbaru Vincenzo.

Ia sejenis alat hukuman mati yang dicipta semasa Revolusi Perancis (1789-1794), dapat membunuh ramai orang dalam masa yang singkat berbanding hukuman pancung secara manual.

Dengan alat ini, pemimpin revolusi seperti Robespierre dapat cantas musuhnya dalam masa singkat.

Ketika tempoh yang dikenali sebagai Reign of Terror (September 1793 – Julai 1794), beribu-ribu orang dicop sebagai ‘musuh revolusi’, dihukum dengan guillotine dalam masa sehari.

Tak kira raja, ratu, paderi, bangsawan, semua dihukum dengan guillotine pada skala yang besar.

Jadi ‘the Guillotine file’ dinamakan sedemikian kerana ia boleh menyebabkan kejatuhan Babel, big business, politician, prosecutor, hakim yang korup pada skala yang besar.

Kalau fail tu jatuh ke tangan Vincenzo, dan dia memilih untuk mendedahkan fail tu, memang ‘revolusi’ lah jadinya.

Patutlah An Gi-seok pandang Vincenzo macam Che Guevara, iaitu tokoh revolusi Cuba yang berasal dari Argentina.


Senjata Pertama Pasukan Angkasa Trump Diterima!

P3rang Bintang!

Masa Trump cakap nak buat US Space Force, ramai pakat gelakkan dia. Tak kurang jugak samakan idea tu dengan siri filem Star W4rs dan Star Trek.

Rupanya ‘tentera angkasa’ yang dimaksudkannya bukanlah menggunakan aset kapal angkasa seperti Millenium Falcon ataupun USS Enterprise.

Permulaan pertama pasukan langka ni ialah menerima Sistem Lawan Komunikasi – Blok 10.2 sebagai inventori asasnya. Sistem ni terletak di daratan, mampu diatur gerak secara mudah alih mahupun dipasang di kem, dengan satu tujuan.

Mengganggu, menggugat, merendah-taraf dan memusnahkan segala bentuk komunikasi musuh yang menggunakan satelit di angkasa sebagai medium, seterusnya menidakkan segala maklumat yang akan sampai dan menghancurkan pertahanan musuh melalui salah-info.

Disebabkan sistem mudah alih ni boleh dipasang di mana-mana kawasan daratan di bumi ni, kewujudannya sekali lagi memberi US satu langkah di hadapan dalam isu pertahanan dan serangan serantau.

Sistem ni dikelaskan sebagai ‘senjata penyerang’ dengan mensasarkan satelit tentera kepunyaan musuh, menidakkan gelombang komunikasi yang terbina antara mereka, seraya melakukan serangan ketika musuh masih keliru dan buntu untuk menyampaikan maklumat kepada trupnya.

Sehingga hari ni, ada lebih 2000 satelit di angkasa sedang mengorbit bumi, dengan pelbagai fungsi dan tujuan. Untuk satelit tentera, bilangannya tidak pasti tetapi wujud dan berfungsi. Jadi bagaimana Tentera Angkasa US ni nak mengesan dan mensasarkan satelit tentera musuh?

Sefaham penulis, ketika sistem komunikasi melalui satelit terbina dalam rangkaian, satelit yang digunakan akan mengorbit dengan jarak yang lebih dekat dengan medan peperangan. Bukanlah bermaksud mendekati atmosfera bumi, tetapi akan berada di kedudukan berdekatan di mana komunikasi tersebut perlu terjalin.

Pada ketika itulah, Sistem Lawan Komunikasi ni akan mensasarkan satelit tersebut lalu memusnahkan rangkaian komunikasi musuhnya. Dikatakan dengan adanya sistem ni, pihak musuh tidak boleh menerima maklumat langsung jika terdapat lancaran roket yang menyerang mereka!

Apa persediaan kita?


Kisah Pohon-Pohon Yang Patuh Pada Rasulullah S.A.W

Al Imam Al Qadhi ‘Iyadh bin Musa Al Yashubi Al Maliki رحمة الله عليه dalam kitabnya, Al-Syifa’ Bi Ta’rif Huquq Al Mustafa telah meletakkan suatu tajuk; “Fasal: Berbicaranya Pepohonan Dan Mempersaksikan Mereka Akan Kenabian Baginda serta Menyahut Mereka Akan Seruan Baginda”.

Di dalamnya tajuk ini terdapat berberapa riwayat.

1) Dari Sayyiduna ‘Abdullah ibn ‘Umar رضي الله عنه bahawa Rasulullah صلى الله عليه وعلى آله وصحبه وسلم dalam permusafiran lalu bertemu dengan seorang Badwi. Lalu Baginda bertanyakan kepadanya; “Mahu ke manakah engkau?”

Badwi itu menjawab; “Kembali ke pangkuan keluargaku.”

Lalu Baginda bersabda lagi: “Mahukah engkau akan suatu kebaikan?”

Badwi itu bertanya: “Apakah itu?”

Baginda menjawab: “Engkau mempersaksikan bahawa tiada Tuhan yang sebenar-benarnya layak disembah melainkan Allah,dan aku adalah pesuruh-Nya.”

Badwi itu menjawab: “Siapakah yang akan menjadi saksi atas perkataanmu itu?”

Baginda lalu mengisyaratkan kepada pohon tamar yang berdekatan mereka laku bersabda : “Pohon itu akan menjadi saksi.”

Lalu pohon itu berjalan menuju kepada Baginda dan Badwi itu lalu mengucapkan syahadah sebanyak 3 kali kemudian kembali semula ke tempatnya. Badwi tadi memeluk Islam dan menceritakan peristiwa itu kepada kaumnya.

2) Dari Sayyiduna Buraidah رضي الله عنه bahawa suatu ketika seorang Badwi meminta agar diperlihatkan kepadanya suatu petanda kerasulan Nabi Muhammad صلى الله عليه وعلى آله وصحبه وسلم. Lalu Baginda menunjukkan kepada sebatang pohon tamar yang berdekatan mereka lalu berkata kepada Badwi tersebut; “Pergilah kepada pokok itu dan katakanlah bahawa Rasulullah memanggilnya.”

Maka Badwi itu melakukan seperti perintah Baginda,dan pokok itu datang ke arah Baginda seraya mengucapkan “Assalamu ‘Alayka Ya Rasulallah” kemudian ia kembali lagi ke tempatnya.

Badwi itu kagum, kemudian mengucapkan syahadah dan meminta izin untuk sujud kepada Baginda,lalu Baginda menjawab;“Seandainya sujud kepada selain Allah itu dibenarkan nescaya akan aku perintahkan seorang isteri untuk sujud kepada suaminya.”

Lalu Badwi itu meminta izin untuk mencium kedua tangan dan kaki Baginda lalu dia diizinkan.

3) Sayyiduna Jabir bin Abdullah رضي الله عنه meriwayatkan suatu hari Rasulullah صلى الله عليه وعلى آله وصحبه berada di sebuah lembah dan Baginda ingin melepaskan hajat, namun tidak ada kawasan yang agak tersembunyi melainkan ada dua batang pokok yang agak berjauhan. Lalu Baginda memerintahkan Sayyiduna Jabir supaya berkata kepada pohon tersebut;“Rasulullah menyuruh engkau mendekat dengan sahabatmu (pokok yang berhampiran dengan Baginda) dan duduklah membelakangi sahabatmu itu.”

Sebaik sahaja beliau melaksanakan perintah Baginda, pokok itu berjalan menghampiri pokok yang berdekatan Baginda dan menghasilkan hadangan yang melindungi aurat Baginda sewaktu Baginda melepaskan hajat.

Juga kisah yang masyhur di dalam Sahih Al Bukhari tentang sebatang tamar mati yang biasa menjadi tempat sandaran Baginda sebelum adanya minbar yang menangis kerana rindukan Baginda setelah Baginda tidak lagi bersandar kepadanya setelah dibuatkan minbar untuk Baginda.

Demikianlah sepertimana yang diringkaskan oleh Imam Al Busiri رحمة الله عليه dalam Burdahnya;

جَآءَتْ لِدَعْوَتِهِ الْأَشْجَارُ سَاجِدَةً *** تَمْشِيْ إِلَيْهِ عَلىٰ سَاقٍ بِلاَ قَدَمِ

Pohon-pohon kayu datang bersujud di hadapan Baginda صلى الله عليه وعلى آله وصحبه وسلم kerana memenuhi panggilan Baginda.

Ia berjalan ke hadapan Baginda di atas batangnya tanpa ada kaki.

Maka sewajarnya kita malu terhadap pepohonan yang ternyata lebih patuh terhadap Baginda meskipun tidak ia bukan makhluk dikurniakan aqal.

اللهم صل و بارك على سيدنا محمد وعلى آل سيدنا محمد كما صليت و باركت على سيدنا إبراهيم وعلى آل سيدنا إبراهيمفي العالمين إنك حميد مجيد